Friday (1/29) Sifac: NGA Pa Moul - Word Of Knowledge | USA\nSifac: NGA Pa Moul\nMwe Read: John 11:17-27\nIn wi mwet nukewa in kaksakin LEUM GOD lasr ke akwuk wolana Lal nu sesr. Sifil eis pacl uh in akilen ac paing mwet nukewa. God bless.\nMwe lutlut se inge arulacna aketeye kalem lah Jesus Christ pa Mwet Lango su God El tuh wulela kac, oayapa lah el Wen nutin God, ac elos fah ku in eis moul fin oasr lulalfongi lalos in El (John 20:31). Mutaweyen book uh fahkak kalem lah Jesus pa Kas kawil lun God. John el srumun yokna ke mwe kite lun moul kawil in Christ, sie mwe kite su mutawaek inge, ac su ma nu selos su akilen tuh pwaye Jesus el inkanek, pwaye, ac moul.\nPa inge tahklac lun chapter singoul sie: ikaklah ke (11:1-4), na fah akketeyuki sramsram ke miracle se Jesus El oru nu sel Lazarus tuh elan sifil moulyak ke ip akosr. Ip se meet an pa Jesus ac mwet tamalutlut lal ah, sramsram inmasrlolos (11:5-16); Jesus pa akmoulyauk mwet ac sang moul (11:17-27); Jesus el sonol Mary ac wi mwet tata mas (11:28-37); Jesus El akmoulyelak Lazarus (11:38-44). Aksafyeyuklac chapter se inge ke pwapa sulallal in uniyac Jesus (11:45-57).\nIp se aktolu inge mutwaek ke Jesus el sun acn we, el lohngak lah Lazarus el pukpuki len akosr tari (v17). Martha el fahk nu sel Jesus, “Leum, kom funu oasr inge, mukul se wiuk inge lukun tia misa!. Tusruktu finne inge pacna, nga etu lah God El ac sot nu sum kutena ma kom siyuk sel.” Jesus el fahk nusel Martha lah Lazarus elac sifil moulyak. Martha el topuk, “Nga etu lah el ac sifil moulyak ke len safla.” Jesus el fahk nu sel “Nga pa akmoulyauk mwet uh liki misa nu ke moul. Kutena mwet su lulalfongi in nga fah moul, el finne misa. Ac kutena mwet su moul ac lulalfongiyu fah tiana misa. Ya kom lulalfongi ma se inge? Martha el topuk, Aok, Leum nga lulalfongi lah kom pa Christ Wen nutin God, el su God El wulela kac mu ac tuku nu faclu (vv21-27).\nJesus El akkalemye na paye ku Lal ke El fahk nu sel Martha “Ma wiom e sifil moul yak”. Oana el supu nuselos in kunausla tempul se inge, ac in len tolu El fah sifilpa musaela (John 2:19). Jesus el akkalemye pac nusel Nicodemus lah sie mwet el fin tia sifil isusla, el koflana liye Tokosrai lun God. Jesus pa inkanek, ac pwaye, ac moul; wangin mwet ku in som na yurin Papa efin tia ke El (John 14:6). Jesus El sifil akkalemye lah el pa kof in moul nu sin mutan Samaria se. Kalem nu sesr kewa lah inkanek in moul soko ma LEUM GOD El wulela kac (Gen 3:15) pa Wen Sefanna natul “Jesus Christ”.\nMwe lutlut se inge akkalemye lah Martha el lulalfongi lah Jesus pa mwet lango LEUM GOD El supacma oana El wulela kac (v27) tusruktu efin kut liye ke Jesus El fahk in ituklac yok se ke kulyuk (v39), Martha el fahk, “Leum, ac arulacna koluk fohlo, meyen el pukpuki len akosr lac!”. Mwe lutlut se inge tuku in akesmakinyekut lah kut kuh in fahklah ma simlac ke Bible uh oana Martha, “Aok Leum nga lulalfongi lah kom pa Christ Wen nutin God”, tusruktu efin kut tia moul kin ma kut fahk inwelusr uh e us kut lac nuke ongaiyac mukena. Arulacna fisrasr kut in fahklah uh upac kut in moul kin mah kut fahk uh.\nKalem ke mwe lutlut se inge lah Martha el tiana liye fahk se lun Leum Christ inge lah “Nga pa akmoulyauk mwet uh liki misa nu ke moul”. Funnu oasr na paye sel fahk se lal Jesus inge lukun wangin fahk lal lah koluk lac folin mas sac. Wangin misa yurin LEUM GOD, “Nga pa Moul”. Mwe lutlut se inge use mwe inswewowo na saflah se ma LEUM GOD El na akoo nu sin mwet nukewa su forlah liki ma koluk lah ac lulalfongi in Wen sefanna natul.\nAkwuk kuh miracle ma Jesus El orallah kut lutlut ke inge use nusesr mwet lulalfongi nukewa in tia tui in fahkak Pweng Wo se inge lah wangin na paye misa yurin Leum. Ma kunacsr nukewa mwet ma eis tari mwe insewowo se inge in pray kaclos suh sonna forlah liki ac akkeyalos in forlah suk Jesus ke pacl se inge. Kut nukewa arulacna kalem ke mwe lutlut se inge lah Jesus pa inkanek soko fanna nuke moul ma patpat. Oar moul yorol. Kulo kaksakin LEUM GOD ke mwe lutlut tuku ke pacl se inge in akkeye kut nukewa nuke ma El akolah nusesr kewa. Paing mwet nukewa ac akkeye kowos kewa.\nPrevPreviousThursday (1/28) Sifac: Nuhke Wolacna Luhn God\nNextSaturday (1/30) Sifac: Jesus El TuhngNext


BIBLE MUTAL OREKMA 19\nPaul In Acn Ephesus\n1 Ke Apollos el muta Corinth, Paul el fahsr apunla facl ma oan epang, ac tuku nu Ephesus. Ke el sun acn we el osun nu sin kutu mwet lulalfongi 2 ac siyuk selos, “Ku kowos tuh eis Ngun Mutal ke pacl se kowos ekla mwet lulalfongi?”\nAc elos topuk, “Kut tiana lohng mu oasr Ngun Mutal.”\n3 Ac Paul el sifilpa siyuk selos, “Na baptais fuka kowos eis ah?”\nElos topuk nu sel, “Baptais se John el luti kac.”\n4 Na Paul el fahk, “Baptais lal John ma nu selos su auliyak liki ma koluk lalos, ac el oayapa fahk nu sin mwet Israel mu elos in lulalfongi in el su ac tuku tokol — aok, Jesus.”\n5 Ke elos lohng ma inge, elos baptaisla inen Leum Jesus. 6 Paul el filiya paol faclos; ac Ngun Mutal tuku nu faclos; ac elos kaskas ke pusra ma siena liki kas lalos, ac fahkak kas lun God. 7 Mwet singoul luo nufon pa ke u sac.\n8 Paul el utyak nu ke iwen lolngok ac el kaskas pulaikna nu sin mwet uh ke malem tolu. El sramsram ac asiyuki yorolos, ac srike in furokolos in lulalfongi ke Tokosrai lun God. 9 Tusruktu kutu selos arulana upa insialos ac tia lulalfongi, ac ye mutun walil sac elos fahk kas in akkolukye u se pangpang Mwet Fahsr ke Inkanek lun Leum. Ke ma inge Paul el fahsr lukelos ac usla mwet lulalfongi uh welul, ac el lotelos len nukewa ke lohm in tukeni se su ma sel Tyrannus. 10 Ouiya se inge orek ke lusen yac luo, oru mwet nukewa su muta in acn Asia, kewana mwet Jew ac mwet Greek, elos lohng ke kas lun Leum.\nWen Natul Sceva\n11 God El sang ku nu sel Paul in oru mwenmen na usrnguk. 12 Finne handkerchief ku apron ma pusralla manol Paul, fin utukla nu yurin mwet mas uh, na mas lalos ac wanginla, ac ngun fohkfok uh ac illa lukelos. 13 Kutu mwet Jew ma forfor ac sisla ngun fohkfok elos srike in wi pac orekmakin inen Leum Jesus in oru ma inge. Elos ac fahk nu sin ngun fohkfok, “Nga sapkin nu sum ke inen Jesus su Paul el fahkak kac.” 14 Tamulel itkosr su wen natul Sceva, sie Mwet Tol Fulat lun mwet Jew, pa oru ma inge.\n15 Tusruk ngun fohkfok el fahk nu selos, “Nga etal Jesus, ac nga etu pac kacl Paul; a kowos — su kowos an?”\n16 Mwet se ma ngun fohkfok ah oan sel el sroang nu selos ac ku lukelos. Elos kaingla liki lohm uh, koflufol ac kinkineta. 17 Mwet Jew ac mwet pegan nukewa ma muta Ephesus elos lohng ke ma sikyak inge; ac elos nukewa arulana sangeng, ac inen Leum Jesus akfulatyeyuk yohk liki meet. 18 Pus sin mwet lulalfongi uh tuku, ac sifacna fahkak ma koluk lalos ye mutun mwet uh. 19 Pus pac sin mwet ma orek inutnut elos orani book natulos nukewa ac esukak in walil uh. Fin sisani molin book inge ac tuh oasr ke ipin silver lumngaul tausin. 20 Ke sripen orekma ku inge nukewa, kas lun Leum uh yokyokelik ac kui.\nLokoalok Lulap Ma Sikyak Ephesus\n21 Tukun ma inge, Paul el sulela sel in fahsr sasla Macedonia ac Achaia, na ingo lac nu Jerusalem. Ac el fahk, “Tukun nga ac sun acn inge, nga enenu na in som pac nu Rome.” 22 Ouinge el supwalla Timothy ac Erastus, luo sin mwet kasru lal, nu Macedonia, ac el muta kitin pacl in Asia.\n23 In pacl se inge lokoalok na upa sikyak in acn Ephesus ke sripen u se pangpang Mwet Fahsr ke Inkanek lun Leum. 24 Oasr mwet orekma ke silver se pangpang Demetrius, su orek ma sruloala srisrik ke silver ma oana luman tempul lulap lun god mutan Artemis.* Artemis: inen god mutan se inge in kas Greek; in kas Latin pa Diana. Mwet orekma lal Demetrius eis mani na yohk ke orekma se inge. 25 Na Demetrius el pangoneni mwet nukewa ma wi oru kain in orekma se inge, ac fahk nu selos, “Mwet wiuk in orekma, kowos etu lah kasrpasr tuku ke orekma se lasr inge. 26 Kowos sifacna liye ac lohng ma mwet se inge Paul el oru. El fahk mu god ma orekla sin mwet uh tiana god pwaye, ac el oru mwet puspis in acn Ephesus, ac apkuran in acn Asia nufon, in lulalfongi ma el fahk uh. 27 Sensen lasr uh pa mwet uh ac orala kas in akkolukyela orekma lasr uh. Ac tia ma sacn mukena, a kut sensen pac mu tempul lun god mutan Artemis ac wanginla kalmac, ac mwet uh ac fah tia sifil akfulatyal — god mutan se su mwet in acn Asia ac faclu nufon alu nu se uh!”\n28 Ke u sac lohng kas inge, elos arulana kasrkusrakak, ac wowo fahk, “Artemis lun Ephesus el fulatlana!” 29 Fohsak se inge fahsrelik in siti sac nufon. U sac sruokilya Gaius ac Aristarchus, mwet Macedonia luo su welul Paul forfor, ac usaltalla nu nien intoe srital lulap ke siti uh. 30 Paul sifacna el ke som ac sramsram nu sin u lulap sac, tuh mwet lulalfongi elos tia lela. 31 Kutu sin mwet fulat lun acn we, su mwet kawuk lal, supwala pac sap soko nu sel ac kwafe elan tia som nu nien intoe srital ah. 32 In pacl sac tukeni sac arulana fohsak: kutu mwet wowo ke siena ma, ac kutu ke sie pacna, ac pusiyen mwet uh tia etu sripen toeni lalos. 33 Kutu mwet uh nunku mu Alexander pa sripauk, mweyen mwet Jew uh pahtkolak elan tu meet. Na Alexander el kolak paol nu sin mwet uh in akmisyelos, ac el srike in aketeya nu selos ma orek uh. 34 Tuh ke elos akilenak lah el sie mwet Jew, elos nukewa tukeni wowoyak ke lusen ao luo, ac fahk, “Artemis lun Ephesus el fulatlana!”\n35 Na mwet sim lun siti uh el akmisyela u sac, ac fahk, “Mwet Ephesus, mwet nukewa etu lah siti lun Ephesus pa liyaung tempul lun Artemis fulatlana, ac oayapa eot saok se ma putatla inkusrao me uh. 36 Wangin mwet ku in lafwekin ma inge. Ouinge kowos in misla, ac tia oru kutena ouiya lalfon. 37 Kowos use mwet inge nu inge, a wangin ma elos pisre in tempul, ku fahk kas koluk ke god mutan lasr uh. 38 Fin oasr mwe tukak lal Demetrius ac mwet orekma lal uh lain kutena mwet, na oasr mwet fulat lasr, ac oasr pac len in nununku. Elos ku in oru tukak lalos we. 39 A fin oasr pac ma yohk liki ma kowos suk, enenu in aksuwosyeyuk ke meeting lun mwet fulat lun siti uh, fal nu ke ma sap lasr. 40 Tukun ma sikyak misenge uh, oasr sensen lasr lah mwet uh ac fahk mu kut pa purakak wowon sac. Ke wangin sripa ma sramtauk fohs sac, oru wangin sripa wo ma kut ac ku in fahk kac.” 41 Tukun el fahk ma inge, el folokonelik u sac.\n*19:24 Artemis: inen god mutan se inge in kas Greek; in kas Latin pa Diana.


Luo Samuel 16 - BIBLE MUTAL\nLuo Samuel 16\n1Ke David el fahsr sasla mangon tohktok uh, el sa na sonol Ziba, mwet kulansap lal Mephibosheth. Ziba el us donkey lukwa nwanala fintokoltal ke bread luofoko, tun in raisin siofok, ung in fokinsak siofok, ac sie pak orekla ke kulun kosro sessesla ke wain.\n2Tokosra David el siyuk sel, “Mea kom ac oru ke ma ingan uh?” Ziba el fahk, “Leum luk, donkey inge ma kom ac sou lom an in kasrusr fac, na bread ac fokinsak inge ma mwet uh in kang, ac wain uh ma elos in nim ke elos ac totola yen mwesis.”\n3Na tokosra el siyuk sel, “El aya Mephibosheth, wen se nutin natul Saul, leum lom?” Ac Ziba el fahk, “El muta oasr Jerusalem, mweyen oasr lulalfongi lal mu inge mwet Israel elos ac folokonang nu sel tokosrai lal Saul, papa matu tumal.”\n4Tokosra el fahk nu sel Ziba, “Ma nukewa su ma lal Mephibosheth, inge ma lom.” Ac Ziba el fahk, “Nga mwet kulansap lom, leum fulat luk, ac nga finsrak nga in akinsewowoye kom in pacl nukewa!”\n5Ke Tokosra David el sun acn Bahurim, sie mwet in sou lal Saul, su inel Shimei wen natul Gera, el illa in osun nu sel. El selngawel David ke el fahsr.\n6Shimei el mutawauk tanglal David ac mwet pwapa lal ah, David el ne kuhlusyukla ke mwet lal ac mwet mweun karinginyal.\n7Shimei el selngawel ac fahk, “Tiok! Fahsrot! Kom mwet akmas! Kom mwet koluk!\n8Kom eisla tokosrai lal Saul, ac inge LEUM GOD El kai kom mweyen kom uniya mwet pukanten in sou lal Saul. LEUM GOD El sang tokosrai nu sel Absalom, wen nutum. Inge wanginla sripom, mweyen kom sie mwet akmas!”\n9Abishai, su nina kial pa Zeruiah, el fahk nu sel tokosra, “Leum luk, efu kom ku lela kosro ngalngul soko ingan in selngawi kom? Lela ngan fahla pakela sifal!”\n10Tokosra el fahk nu sel Abishai ac Joab, tamulel lal, “Wangin ma lomtal ke ma se inge. El fin selngawiyu mweyen LEUM GOD El sap elan oru, na su ku in siyuk lah efu ku el oru?”\n11Ac David el fahk nu sel Abishai ac mwet pwapa nukewa lal, “Wen nutik sifacna el srike elan uniyuwi, na efu kowos ku lut ke mwet Benjamin se inge? LEUM GOD El fahk tuh elan selnga, na pa lela elan oru.\n12Sahp LEUM GOD El ac liye keok luk, ac ase kutu mwe insewowo in sang aol kas in selnga lal uh.”\n13Ouinge David ac mwet lal elos sifil fahsr inkanek lalos. Shimei el ukwalos na fahsr, tuh el ut pe eol uh. El fahsr na selngawelos ac tanglalos ke eot ac fohk.\n14Tokosra ac mwet lal nukewa arulana totola ke elos sun Infacl Jordan, na elos mongla we.\n15Absalom ac mwet Israel nukewa ma welul elos utyak nu Jerusalem, ac Ahithophel el welulos.\n16Ke Hushai, kawuk se su David el lulalfongi, el osun nu sel Absalom, el wowoyak ac fahk, “In paht moul lal tokosra! In paht moul lal tokosra!”\n17Na Absalom el siyuk sel, “Mea sis kom tila insese nu sel David, mwet kawuk lom? Efu ku kom tia welul?”\n18Hushai el topuk, “Nga ac welul fuka? Nga ac wi na mwet se su suleyukla sin LEUM GOD ac sin mwet inge ac mwet Israel nukewa. Nga ac wi kom na.\n19Ku su win ngan orekma nu se, fin tia wen nutin leum luk uh? Inge, nga fah kulansupwekom oana nga tuh kulansupu papa tomom meet.”\n20Na Absalom el forang nu sel Ahithophel ac siyuk sel, “Inge ke kut sun acn inge, mea kom nunku mu fal kut in oru?”\n21Na Ahithophel el fahk, “Fahla orek kosro nu sin mutan kulansap kien papa tomom, su el tuh filiya in liyaung lohm sin tokosra. Na mwet Israel nukewa ac fah etu lah papa tomom el nunku keim oana sie mwet lokoalok lal, ac ma se inge ac fah arulana akkeye insien mwet su fahsr tukum inge.”\n22Ouinge elos tulokunak sie lohm nuknuk nu sel Absalom fin lohm sin tokosra. Na mwet nukewa liye na ke Absalom el utyak ac orek kosro nu sin mutan kulansap kien papa tumal ah.\n23Kas in kasru nukewa su tuku sel Ahithophel in len ingo, mwet uh insese nu kac oana in ma tuku sin God me. David ac Absalom eltal tukeni na fahsr kac.\n< Luo Samuel 15\nLuo Samuel 17 >


Ingena, nga tiac kuh in fahk nuh sin pahpah ac mwet kol nuh kwewa luhn mwet fuhsr uh ma wo emet kowos in oruh uh. Tuhsruhktuh nga kuh in olwelah tuh kowos ac fah ahkinsewowoyaclos in akihlen mwe sang luhn nguhn ma elos isuslac kac. Mwet nuh kwewa siena ac kuh in kahsruh ke kain in ohiyac. Wacngihn mwet enenuh in puhtatlac. Ke kowos suk fwackyuck in liye mwe sang God El liye ke mwet suc kowos kol ke pristut—yohk nuh sin mwet fuhsr—kowos ac ahkinsewowoyeyucklac in kohlohlos nuh ke kuhlwacnsap elos kuh in oruh uh. Ke kolyuck lowos, mwet kowos kahsruh in liye, k


BIBLE MUTAL OEKYUK 14\nMwet Uh Torkaskas\n1 Na mwet uh tung fong nufon sac ke sripen nikanla ac fosrnga lalos. 2 Elos torkaskas lainul Moses ac Aaron, ac fahk, “Lukun wona kut funu misa na Egypt, ku finne inge yen mwesis uh! 3 Efu ku LEUM GOD Elan uskutla nu in acn sac tuh kut in misa ke mweun, ac mutan kiasr ac tulik natusr uh ac muta in sruoh. Mea, ac tia wo kut in folokla nu Egypt?” 4 Ouinge elos fahk nu sin sie sin sie, “Wona kut in sulela sie mwet kol nu sesr sifacna, ac folokla nu Egypt!”\n5 Na Moses ac Aaron faksufi ye mutun mwet nukewa. 6 Ac Joshua wen natul Nun, ac Caleb wen natul Jephunneh, luo sin mwet kalngeyuk uh, eltal seya nuknuk laltal ke sripen asor laltal 7 ac fahk nu sin mwet uh, “Facl se su kut kalngeyuk we ah, acn na wowo se. 8 LEUM GOD fin insewowo sesr, El ac uskutla nu we ac ase nu sesr facl na mut ac kasrup fohk we sac. 9 Nik kowos lain LEUM GOD, ac nimet sangeng sin mwet we uh. Ac arulana fisrasr kut in kutangulosla. LEUM GOD El wi kut, ac El kutangla tari god su karinganulos. Ke sripa inge nik kowos sangeng.” Heb 3:16 10 Na u sac nufon nunku elos in tanglaltal nwe ke na eltal misa. Tusruktu in kitin pacl ah na mwet uh liye kalem wolana ma akkalemye sikme lun LEUM GOD oan fin Lohm Nuknuk Mutal.\nMoses El Pre Ke Mwet Uh\n11 LEUM GOD El fahk nu sel Moses, “Mwet inge ac pilesreyu nwe ngac? Putaka elos ac srangesr lulalfongiyu, nga ne orala mwenmen puspis inmasrlolos? 12 Nga fah supwama sie mas upa in onelosla, tusruktu nga fah oru kom in papa tumun sie mutunfacl yohk ac ku lukelos!”\n13 Na Moses el fahk nu sin LEUM GOD, “Kom tuh use mwet inge liki acn Egypt ke ku lom. Pacl se mwet Egypt elos ac lohng ke ma kom oru nu sin mwet lom, 14:13–19; Exo 32:11–14 14 elos ac srumun nu sin mwet su muta in facl se inge. Mwet inge lohng tari lah kom, LEUM GOD, kom wi kut, ac kom sikyak ac liyeyuk kalem ke pacl se pukunyeng lom tuhwi facsr. Elos lohng pac lah kom fahsr meet liki kut in sie sru in pukunyeng ke len, ac ke sie sru in e ke fong. 15 Inge kom fin onela mwet lom nukewa, na mutanfahl su lohng pweng keim, elos fah fahk lah 16 kom onela mwet lom in acn mwesis ke sripen kom tia ku in usalosla nu in facl se su kom wuleang mu kom ac sang nu selos. 17 Ouinge, LEUM GOD, nga pre ac siyuk tuh kom in akkalemye ku lom nu sesr, ac oru ma kom wulela kac ke kom fahk mu, 18 ‘Nga LEUM GOD, nga tia sa in mulat, ac nga fahkak lungkulang, oaru, ac nunak munas ke ma koluk ac ma sutuu lun mwet uh. Tusruk nga fah tia mulkunla in kai papa ac nina su oru ma koluk, oayapa tulik natulos ac nutin natulos nu ke fwil aktolu ac akakosr.’ Exo 20:5–6; 34:6–7; Dut 5:9–10; 7:9–10 19 Inge, LEUM GOD, fal nu ke lungse lulap lom su tiana ekyek, nga kwafe sum, sisla koluk lun mwet inge, oana ke kom nuna nunak munas nu selos oe ke pacl se elos illa liki acn Egypt me!”\n20 LEUM GOD El topuk, “Nga fah nunak munas nu selos, oana ke kom siyuk. 21 Tusruktu, in oana ke nga moul, ac ku luk ac wolana luk oasr yen nukewa faclu nufon, 14:21–23; Heb 3:18 22 nga wulela mu wangin sie sin mwet inge ac fah moul in wi utyak nu in facl sac. Elos liye tari kalem wolana luk ac mwenmen ma nga tuh oru in facl Egypt ac yen mwesis. Ne ouinge, elos nuna srikeyu na, ac pusla pacl elos tia akosyu. 23 Elos ac fah tiana utyak nu in facl se su nga wulela nu sin mwet matu lalos. Wangin sie selos su pilesreyu fah liye acn we. 24 Tusruktu ke sripen nunak lal Caleb, mwet kulansap luk, sie liki na mwet ngia, ac el srakna oru ma lungse luk ke inse pwaye, nga fah usalla nu in facl sac su el tuh wi kalngeyuk we, ac fwilin tulik natul fah eis lalos acn we. Jos 14:9–12 25 In pacl inge mwet Amalek ac mwet Canaan elos muta infahlfal lun acn we, ouinge kowos in forla ac som nu yen mwesis ke inkanek nu Meoa Srusra.”\nLEUM GOD El Kalyei Mwet Uh Ke Sripen Torkaskas Lalos\n26 LEUM GOD El fahk nu sel Moses ac Aaron, 27 “Mwet koluk inge ac torkaskas lainyu nwe ngac? Fal tari lohngyen torkaskas inge sik. 28 Sang top luk inge nu selos: “Nga fulahk lah in oana ke nga moul, nga fah oru nu suwos oana ke kowos siyuk. Nga LEUM GOD pa kaskas. 29 Kowos fah misa, ac mano misa lowos ac fah afunla yen mwesis uh. Mweyen kowos torkaskas na lainyu, tia sie suwos su yac longoul matwayak fah wi utyak nu in facl sac. Heb 3:17 30 Nga tuh wulela mu nga ac oru tuh kowos in muta we, tuh pa tia sie suwos ac sun, sayal Caleb ac Joshua. 31 Kowos tuh fahk mu tulik nutuwos ac mau mwet sruoh, tusruktu nga ac usalosme nu in facl se su kowos sifacna liskowosla liki, ac facl sac fah ma selos. 32 A funu kowos, kowos fah misa yen mwesis se inge. 33 Tulik nutuwos ac fah forfor yen mwesis yac angngaul, ac keok ke sripen ma koluk lowos, nwe ke mwet safla se ke fwil se inge misa. Orek 7:36 34 Mwatan ma koluk lowos uh ac oru kowos in keok ke yac angngaul — yac se nu ke kais sie len kowos tuh oru kalngeyuk lowos in acn sac. Kowos ac fah arulana pulakunak luman lain luk nu suwos. 35 Nga fulahk lah nga ac oru ouinge nu sin mwet koluk nukewa su tukeni nu sie lainyu. Kais sie suwos fah misa yen mwesis se inge. Nga LEUM GOD pa kaskas!”\n36 Mwet su Moses el tuh supwala in oru kalngeyuk lalos ke facl sac, ke elos foloko elos tuh fahkak kas tia pwaye ke acn sac, pa pwanang mwet Israel nukewa torkaskas lain LEUM GOD. 37 Ke sripa se inge, LEUM GOD El sang sie mas upa ac onela mwet kalngeyuk inge. 38 Joshua ac Caleb mukena moul inmasrlon mwet kalngeyuk singoul luo ah.\nPacl Se Meet Mwet Uh Srike In Utyak Eis Facl Sac\n39 Ke Moses el fahkang nu sin mwet Israel ma LEUM GOD El fahk nu sel uh, elos tung ac arulana asor. 40 Toangna in lotu tok ah elos mukuiyak in utyak ac eisla acn nu fineol uh. Elos fahk, “Inge kut akola in utyak nu fin acn se su LEUM GOD El kaskas nu sesr kac. Pwaye lah kut tuh oru ma koluk.”\n41 Tusruktu Moses el fahk, “Na efu kowos ku srakna fahsr sayen ma sap lun LEUM GOD? Ma kowos oru inge ac tia ku in wo ouiya! 42 Nik kowos som. LEUM GOD El tia wi kowos, ac mwet lokoalok lowos ac fah kutangkowosla. 43 Ke kowos ac tuyang in lain mwet Amalek ac mwet Canaan uh, kowos ac misa ke mweun. LEUM GOD El ac tia wi kowos, ke sripen kowos tia lungse fahsr tokol.”\n44 Ne ouinge elos kwafeang na in utyak nu fineol uh, finne Tuptup in Wuleang lun LEUM GOD ac Moses srakna muta in nien aktuktuk uh. 45 Na mwet Amalek ac mwet Canaan su muta fineol uh elos sroang mweunelos ac kutangulosla, ac ukwalos na nwe ke sun acn Hormah.\n14:9 Heb 3:16\n14:13 14:13–19; Exo 32:11–14\n14:18 Exo 20:5–6; 34:6–7; Dut 5:9–10; 7:9–10\n14:21 14:21–23; Heb 3:18\n14:24 Jos 14:9–12\n14:29 Heb 3:17\n14:33 Orek 7:36


Joshua 23 - BIBLE MUTAL\n1Tukun pacl loeloes, LEUM GOD El sang misla nu sin mwet Israel liki mwet lokoalok lalos. In pacl sac, Joshua el arulana matuoh.\n2Na el pangoneni mwet Israel nukewa, mwet matu, mwet kol, mwet nununku, mwet leum lalos, ac fahk nu selos, “Nga arulana matuoh inge, ac pacl luk apkuranme.\n3Kowos liye tari ma nukewa ma LEUM GOD lowos El oru nu sin mutunfacl inge nukewa keiwos. LEUM GOD lowos El mweun keiwos.\n4Liye, nga kitalik tari nu sin sruf lun Israel mutunfacl nukewa su nga sruokya ke mweun oayapa mutunfacl su soenna sruhu, mutawauk Infacl Jordan su oan kutulap, fahla nwe Meoa Mediterranean, su oan roto.\n5LEUM GOD lowos El ac fah oru tuh elos in kaingkin kowos, ac El fah luselosyak liki ye motowos. Kowos ac fah eis facl selos, oana LEUM GOD lowos El tuh wulela nu suwos.\n6Ke ma inge, kowos in arulana karinganang ac akos ma nukewa ma simla in book in Ma Sap lal Moses, ac nik kowos kuhfla liki.\n7Kowos fah tia asruoki yurin mwetsac su lula in masrlowos, ku fahk inen god lalos, ku fulahk ke inen god lalos, ku epasr nu selos.\n8A kowos in arulana oaru nu sin LEUM GOD, oana ke kowos oru oemeet me nwe misenge.\n9Tuh LEUM GOD El lusla mutunfacl yohk ac ku ye motowos, ac wangin sie selos tuh ku in tu lain kowos.\n10Siefanna suwos ku in ukwauk sie tausin selos, ke sripen LEUM GOD lowos El mweun keiwos, oana El tuh wulela nu suwos.\n11Ke ma inge kowos in sismouk keiwos sifacna tuh kowos in lungse LEUM GOD lowos.\n12Kowos fin soaru ac kupasr nu sin mutunfacl su muta inmasrlowos an, ac payuk nu selos,\n13kowos in kalem kac lah LEUM GOD lowos El ac fah tia lusak mutunfacl inge liki kowos in oana ke El oru nu suwos meet. A elos ac fah mwe sensen nu suwos oana mwe kwasrip ku luf, na ac fah ngal oana mwe sringsring nu fintukuwos ku otoh nu in motowos. Ma inge ac orek nu suwos nwe ke na wangin sie suwos lula fin acn wowo se ma LEUM GOD lowos El sot nu suwos.\n14“Inge nga akola in misa. Kais sie suwos sifacna etu insiowos ac in ngunuwos lah LEUM GOD lowos El sot ma wolana nukewa El tuh wulela kac. Wulela lal nukewa akpwayeyuk; wangin sie tafongla.\n15Tusruktu, in oana ke LEUM GOD lowos El akpwayeye ma wo nukewa El tuh wulela kac nu suwos, El ac fah usot pac nu fowos ma koluk nukewa nwe ke na El unikowosla liki facl wolana se su LEUM GOD lowos El sot nu suwos.\n16Kowos fin tia karinganang wulela se ma LEUM GOD lowos El sapkin nu suwos, ac kowos fin kulansap ac alu nu sin god saya, na mulat lun God ac fah tayak lain kowos, na ac tia paht, ac fah wangin sie suwos lula ke facl wolana se inge su El asot nu suwos.”


Tu Kuh ke Acn Muhtahl - Robert D. Hales\nSulaclah Muhtuhnfacl se\nAccount ac Ward Luhk Sign In\nPrestuhnsi Se Met ac Pweng ke Forfor LutiMwe Fahkwack ac Mwe Ahkkahlwemye\nTempuhlSucuKahsruh ac Kuh in SifacnaSramsram ke Ma Suhmuhslah\nMelchizedek PristutAaronic PristutRilif SosaitiMuhtwacn FuhsrU luhn Tuhlihk SrihsrihkSacnri SkulMisineriPuk Nohfohn\nToeni LuhlahpToeni Sahflah sacToeni Nuh Kwewa\nHomeLDS.orgToeni LuhlahpToeni uh\nTu Kuh ke Acn Muhtahl\nMa se metMa se tohkoh an\nSel Elder Robert D. Hales\nKe U luhn Mwet Sap Singucul Luo\nTu kuh ac ahkos mwe luti luhn God lasr, kuht tu ke acn muhtahl, tuh mwe luti Lal pa muhtahl ac fah tiac ikihlyuck ke srihpen ekyek luhn acn ac luhlahlfongi uh.\nTamuhlwel, mwe srui se in wi mwet suleyucklac in oruh orekma wo luhn God. Kuht muhta in lwen sahflah, “in pacl in ongaiyac.”1 Ke kunohkohn lasr in oacna sie mwet sruok pristut, ma kunacsr in tu kuh in us mwe loang luhn luhlahlfongi in sang konwelah pihsr fihrihr nuh kwewa sin el suc koluklacna. Kuht mwe srihkasrak nuh facluh, ac kuht karihngihn ma suwohs ac sukohsohk ma utuckuh nuh sesr sin God ac suc tiac kuh in itucklac. Kuht karihngihn lohm sesr ac sucu lasr.\nKe nga tuh kuhlahs ahk yuc ke High School ah, nga fohlohk ke sritacl yakyu se emet ma nga ac u se luhk ke high school ac som oruh sahyac ah. Pahpah tuhmuhk ah luhmahack lah ke kahsruhsr loeloes wi pas ah nuh lohm ah nga lohoh ke sramsram ac elah ma tiac wo nuh ke akwuck luhn wosasuc uh. Ke srihpen el mwet suhmaht ke sroal se, el pihtucki ac srolwaclah petsac se ke sie solse—mwet mweun se ma kuh in karihngihn kahsuhl ac tohkohsrahi uh.\nKe el sruhluh petsac sac, ac riti ke ma suhmuhslah uh, nga lotwelah lah ngwac oacna sie mwet sruok pristut pwacye fuhkah—karihngihn ac loango tohkohsrahi luhn God. Kahs luhn Mwet Sap Paul pa mwe kol se luhk:\n“Ke ma inge, eis nuh fom mwe meun nuh kwewa luhn God, tuh kom fah kuh in kuhtanglah in lwen koluk, ac ke oreklac nohfohn, in tu.\n“Tuyak inge, oruh insiyom in ahkolah ke pwacye, ac oasr kac mwe loang osra luhn suwohswohs;\n“Ac niyom in fahluhkyang ke ahkolah luhn wosasuc luhn mihslac;\n“Nuh fin ma nuh kwewa, eis mwe loang luhn luhlahlfongi, fin ohinge kom fah kuh in tulokihnyac kuhtasrihk luhn ma koluk.\n“Ac kowos in eis helmet luhn molwelah, ac katlas luhn Nguhn, suc kahs luhn God.”2\nTamuhlwel, kuht fin pwacye nuh ke pristut, mwe mweun se inge fah utuckuh nuh sesr oacna sie mwe sang sin God. Kuht enenuh mwe mweun se inge!\nMwet fuhsr, pahpah ac pahpah mahtuh tomowos tiacna sun mwe sruhf ma kowos puhla in


Saturday (4/29) Sifac: Mwet Kun Elos Lie - Word Of Knowledge | USA\nSifac: Mwet Kun Elos Lie\nMwe Read: John 9:35-41\nMwe read se inge akkalemye ip luo kun ke moul in Ngun uh. Ip se meet an pa elos suc ma kun ac lulafongi ke Wen Nutin Mwet suc pa Leum Jesus Christ, elos lie. Ip se ak luo an pa elos suc liye ac tia lulalfongi , elos mwet kun. Verses 35 – 41 akkuteyac sramsram luo lun Leum nusin mwet se ma isusla na kun ac mwet Pharisee us etu lalos ac srangesr long luti lun Leum Jesus.\nTukin Leum Jesus El som konauk mwet kun se ma lisyucklac liki siti uh, El siyuck sel la el lulalfongi ke Wen Nutin Mwet. Mwet kun se inge tiana etu ke Wen se inge. Tusruktuh, ke sripen el lulalfongi fwak lun Leum inge, el epasrla ac sang akfulatlal nusin Leum, na mutal ikacklah elan mu ku in liye. Na tukin na Leum El akkeyacl in fwak la, El tuku in nununku faluh tuh elos su kun fwa liye a elos suc liye fwa kun. Na mwet Pharisee suc ma long fwak lun Leum in mutawauk in kisensiyuck ke sripen elos nacnalah ke nunak koluk. Nunak koluk lalos inge pa lusrungungulosyak liki in eis kalem in Ngun se Leum El sramsramkin inge. Kain nunak sufal elos moulkin inge pa oru liyacten lalos uh pa eklac oana moul lun mwet kun se.\nNusik ac kom pa in etu lac efin wangin lulalfongi, moul lasr uh oacpacna mwet kun se. Mwet uh finne orekma sufal nusesr, kut in etu lah Leum El suk kut pacl e nukewa ac kut in prue siyuck ke kasru lun God in okacma Ngun Mutal Lal nu in kut in akyohkye lulalfongi lasr in Leum. Kut fin oru ouinge, e tufwak ikacklah mutasr in akilen lung kulan lun God. Kut in kain kin nunak koluk in wangin in kut meyen koluk inge pa akyohk mukuikui lal Satan suc ma e lisrisrng kutyak in tia akilen ke lung kulang lun God. Sisla kain in nunak koluk nukewa ac suk in akyohkye ke lulalfongi ke Leum Jesus Christ.\nPrevPreviousFriday (4/28) Sifac: Peter, “Kitacacng Sheep Nuhtihk”\nNextSunday (4/30) Sifac: Jesus Mwet Shepherd Wowo SacNext


Thursday (1/5) Sifac: Molelah El Ma Nuh Sin Mwet E Nuhkwewa - Word Of Knowledge | USA\nSifac: Molelah El Ma Nuh Sin Mwet E Nuhkwewa\nMwer Read: Isaiah 49: 1-7\nKulo nusin God ke year sasu se inge; a tiac tui in kaksakunul ke ma wowo puspus kut pulakin ke year se som a ne misenge. Paing met kulansap lun Leum God!\nMeet liki tuku lun Leum Jesus nu facluh, Leum God el na srisrngiya met kulansap su a tufah tafelah nu selos in pal sac ke molelah su ac fah tuku sin Jesus Christ.\nEl nuna lumahllah meet liki pana el isuslac nu faclu. Isaiha met palu el srumun ke plan usrnguk lun God su el sullaclah tari tu elan kolma me lal a oayapa in akfasrye ma yok su El akoo nuke kulansap lal.El fahk mu, Leum God mukenna pa a fah ase molin orekma lun pouk. Nga orekma wangin sripac; nga sang kuiyuk nofon a wangin ma nga oraclah tusruk ne oinge Leum God El etu, a ma lacne nukewa a tuku Sel me. Oinge kulansap lal Isaiha eI tafelah ke molela su Leum Jesus mkenna kuin use; su akpayeyeyuk ke Isusla lun Jesus su kut nukewa akfulatye ke Christmas. Fahk muh Molelah ma nusesr nukewa. A ke sripen pa Inge finsrak yok Lun God nusesr metu, panang ma kunasr nukewa in wi fahkelik ke molela lun God nusin metu.\nKut nukewa pangonyuk a suleyuklac sin Leum God meet liki kut isusla nu faclu tu kut in wi fahkelik molelah lun Leum Jesus nusin nukewa. Kut fahkelik ke Kas in Luti ku kut moulkin Kas Lal a prue ka in me luti nusin met ngiac. Kas Lal fahk mu pal se Peng ke Molela se inge sun faclu nofon na safla. Lela kut nukewa in use met nuke Molela lun God ke ku su El filiyac in kut nukewa. Meyen Molela ma nusin met nukewa faclu a pa Inge ma Leum God El kena… Kut nukewa in Moullac ke Inen Jesus Christ.\nPrevPreviousSaturday (1/7) Sifac: On Raunelah Throne Uh\nNextWednesday (1/4) Sifac: Nunuhnkuh Suwohs Ac Fah AkwuckiNext


Sie Chronicle 28 - BIBLE MUTAL\nSie Chronicle 28\n1Tokosra David el sapkin tuh mwet kol lun Israel nukewa in toeni nu Jerusalem. Ke ma inge mwet kol ke sruf nukewa, mwet fulat su karingin oakwuk ac orekma lun tokosrai uh, sifen kais sie sou lulap, mwet liyaung ima ac kosro nutin tokosra ac wen natul — aok, mwet kol nukewa inkul sin tokosra, ac captain lun un mwet mweun, ac mwet fulat nukewa — elos tukeni nu Jerusalem.\n2David el tuyak ye mutalos ac fahk, “Porongeyu, mwet wiuk ac mwet luk. Nga tuh kena musaela sie lohm tuh Tuptup in Wuleang in oakwuki we, su loangeyen nien LEUM GOD lasr. Ac nga akola tari in musai sie tempul in akfulatyal.\n3Tusruktu, El tia lela nu sik in oru, mweyen nga sie mwet mweun ac yokla srah nga aksororyela.\n4LEUM GOD, su God lun Israel, El suleyula ac tulik nutik in tokosra fin mwet Israel nwe tok. El sulela sruf lal Judah tuh elos in mwet kol, ac liki inmasrlon mwet Judah El sulela sou lun papa tumuk. Na liki inmasrlon sou sac nufon El tuh insewowo in eisyu ac oru tuh nga in tokosra fin Israel nufon.\n5El ase wen pus nutik, ac liki inmasrlolos nufon El sulella Solomon tuh elan leum fin Israel, tokosrai lun LEUM GOD.\n6“LEUM GOD El fahk nu sik, ‘Solomon, wen nutum, pa ac musaela Tempul luk. Nga sulella tari tuh el fah wen nutik, ac nga ac fah papa tumal.\n7Nga ac fah oru tuh tokosrai lal in oan ma pahtpat el fin oaru na in akos ma sap luk, oana ke el oru inge.’\n8“Ke ma inge, mwet luk, ye mutun God lasr ac ye mutun walil se lun Israel inge, su mwet lun LEUM GOD, nga sap ku nu suwos tuh kowos in arulana karinganang ma nukewa ma LEUM GOD lasr El sapkin nu sesr, kowos in mau ku in mutana in acn wowo se inge, ac filiya tuh in mwe usru nu sin fwilin tulik nutuwos nwe tok.”\n9Na el fahk nu sel Solomon, “Wen nutik, nga sap ku nu sum tuh kom in etu ac akilen God lun papa tomom, ac kulansupwal ke insewowo ac nunak pwaye. El etu nunak lasr ac lungse lasr nukewa. Kom fin sokol, El ac fah liyekomyang, a kom fin forla lukel, El ac fah siskomla nwe tok.\n10Kom in akilen lah LEUM GOD El sulekomla tuh kom in musai Tempul mutal lal. Inge kom in orala, ac oru ke kuiyom nufon.”\n11David el sang plan nukewa ke inkul lun Tempul uh nu sel Solomon — nu ke nien filma ac infukil nukewa saya, oayapa nu ke Acn Mutal na Mutal, su nien eis nunak munas ke ma koluk.\n12El oayapa sang nu sel Solomon plan nukewa ma el oakiya nu ke likinum in Tempul ac lohm nukewa rauneak likinum uh, oayapa fukil in karinganang kufwen mwe orekma lun Tempul ac mwe sang ma kisakinyukla nu sin LEUM GOD.\n13David el oayapa sang nu sel oakwuk lal ke kunokon lun mwet tol ac mwet Levi, nu ke orekma lalos in Tempul, oayapa nu ke karinganang kufwen mwe orekma nukewa in Tempul uh.\n14El fahkang pac lupan silver ac gold ma fal in sang orala ahlu ma ac orekmakinyuk ke pacl in alu,\n15oayapa nu ke kais sie lam ac sukan lam uh,\n16ac nu ke tepu silver, ac nu ke kais sie tepu gold ma bread kisakinyuk nu sin God ac fah oan fac.\n17El oayapa fahkang lupan gold nasnas ma ac orekmakinyuk in sang orala fork, bowl, ac sufa, oayapa lupan silver ac gold in sang orek ahlu saya,\n18ac lupan gold nasnas in sang orala loang in kisakin mwe kisa keng, oayapa chariot in us cherub uh su po sohksok lalos ac fah asrosrelik ac sunya Tuptup in Wuleang lun LEUM GOD.\n19Tokosra David el fahk, “Ma inge nukewa oasr ke plan se ma simla fal nu ke ma LEUM GOD El sifacna akkalemye ac ase nu sik in tafwela.”\n20Tokosra David el fahk nu sel Solomon, wen natul, “Kom in ku ac pulaik na. Mutaweak orekma an, ac nimet lela kutena ma in kutongya. LEUM GOD, su nga kulansupu, El ac fah wi kom. El ac fah tia siskomla, a El ac fah muta yurum nwe ke kom aksafyela orekma nukewa nu ke Tempul uh.\n21Itukyang tari ma kunen mwet tol ac mwet Levi, ma elos in oru in Tempul uh. Mwet orekma ke kain sroasr nukewa elos akola in kasrekom, ac mwet nukewa wi mwet kol lalos elos muta ye sapsap lom.”\n< Sie Chronicle 27\nSie Chronicle 29 >


Mwet Shepherd Pwacye - Thomas S. Monson\nMwet Shepherd Pwacye\nSel President Thomas S. Monson\nMwet forfor luti sucu tohpohklah pruhe pucspucs ac lwelah kuht in liye eklac ma kuh in oreklac ke moul luhn mwet uh.\nOfong ke Conference Center e Salt Lake City ac ke acn oan loesuhllah ac fototo elos suc sruok pristut luhn God toeni. Pwacye lah kom “sie pristut tol”—finne “sie fihl suleyucklac,” oacna ke Mwet Sap Peter el fahk.1 Nga kaksak in eis pacl wo in sramsram nuh suwos.\nKe nga mahtuhyak, kais sie summer sucu lasr ah ac stosah som ne Provo Canyon [fuhluh], sahp mael 45 (72 km) nuh epang ac kuhtuh srihsrihk nuh kuhtuhlacp nuh Salt Lake City, ma kuht ac muhta we ke lohm sahk cabin ke lusen week ekahsr. Kuht tuhlihk mukul uh kwacna rahrah in som ahyah infacl ah kuh som yihyih, ac kuht srihke in ahkkweye pahpah tuhmwacsr ah elan suhlahklahk kuhtuh srihsrihk. Ke pacl ingacn, stosah soko ma pahpah el wucn ah pa 1928 Oldsmobile. El fin ac kahsruhsr muhi liki mael 35 (56 km) ke ao se, ninac kiyuck el ac fahk, “Kahkahsrihk! Kahkahsrihk!” Ngwac fahk, “Longyac nuh ten gas an, Pahpah! Longyac nuh ten!”\nPahpah elac wucn mael 35 ke ao se som na ne Provo Canyon kuh ne ke na kuht ac tuhkuh sun kuhruh se ke inkacnek ah ac fuhfahsryucsr lasr uh ac tui wihn ke un sip. Kuht ac liye ke siofok sip pahsikuhtlac, a wacngihn mwet shepherd, kosro puh woi sip ah ke elos fahsr nuh met. E tok ah kuht kuh in liye mwet pwen sip se muhta fin ohsr nahtuhl—tiac orekmakihn mwe kapihr nuh ke insifacn ac inwaclihn ohsr soko ah tuhsruhk el orekmakihn na mwe kapihr nuh ke insifacn ohsr soko ah. Kais kuhtuh pacl el muhta kuhi mutul, ke srihpen ohsr soko ah etuh acn elac som nuh we ac kosro wowo ah oruh orekma ah.\nIn sang mwe srihkasrak ke ma nga liye e Munich, Germany, ke yac pucspucs somlah ah. Lututacng in Sacnri se, ac kuht fuhfahsryucsr nuh ke toeni luhn misinacri. Ke nga ngwetlah ke winto ke stosah okwacn misin prestuhn, nga liyacack sie mwet shepherd sruokyac sikucl soko ke pahol, kol sip ah. Sip ah ukwacl nuh ke acn na ma el som nuh we. El fin mukwi nuh lacsac, sip ah ac ukwacl nuh lacsac. El fin mukwi nuh lacyot, sip ah ac ukwacl pacna. Nga oraclah srihkasrak se inmahsrlon mwet shepherd na pwacye suc kol sip nahtuhl ac mwet pwen sip suc muhta monglac fin ohsr nahtuhl ah fahsr tukun sip ah.\nJisus El fahk, “Nga mwet shepherd wo, ac nga etuh sip nuhtihk.” 2 El use nuh sesr mwe srihkasrak suwohs lah meac mwet shepherd na pwacye se enenuh in oacna.\nMwet lili, ke sirhpen kuht sruok pristut luhn God ma kunacsr in kol sip uh. Lahlmwetmwet luhn Leum use mwe srihkasrakkihnyuck tuh kuht in kuh in mwet shepherd nuh sin sucu ke Alu uh, yen kuht kuh in kuhlwacnsap, kuht kuh in luti, ac kuht kuh in fahkwack luhlahlfongi nuh selos. Ma inge pahngpahng forfor luti sucu, ac pa inge ma se ma nga finsrak ngan sramsram nuh suwos kac ofong.\nPisap luhn kais sie ward ke Alu uh el liye pakpucki luhn mwet sruok pristut in mwet forfor luti sucu in muhtwacta ke lohm sin mempuhr ke malwem nuhkwewa. Elos ulac mwet luo som. Fin kuh, sie mukul fuhsr suc pa sie prist kuh mwet luti ke Aaronic Pristut el wi sie mwet mahtuh ma sruok Melchizedek Pristut. Ke elos som nuh ke lohm selos suc elos eis kunohkohn kac, mwet sruok Aaronic Pristut el enenuh in wi oruh ke ma lutiyuck an. Kain in ma pakpucki ingacn ac fah kahsruh in ahkoe mukul fuhsr inge nuh ke misin, ac oacyacpac nuh ke sie puhlan pacl in kuhlwacnsap ke pristut.\nProkracm in forfor luti sucu uh pa sie top nuh ke fwackyuck ke pacl inge pakiyac elos suc akmuhsralah nuh ke pristut in luti, ahkuhtweyac, kwacfe, pacptais … ac forfor muhtwacta nuh ke lohm sin kais sie mempuhr, ac kwacfe elos in pruhe in yohk ac in lukmac ac in oruh ma kunaclos nuhkwewa nuh sin sucu lalos, … in karuhnguhnwacng alu uh pacl nuhkwewa, ac in weluhlos ac ahkkweyaclos; ac liye tuh in wacngihn ma koluk ke alu uh, kuh in tiac orek kwekwe nuh sin sie sin sie, kuh kikiacp, kuh kahs kohu, kuh sramsram koluk.3\nPrestuhn David O. McKay el kai fahk: “Luti sucu uh pa sie sin ma elyah emet ac wo emet ke pacl wo in ahkkweye ac mokle, in kahsruh ac kol tuhlihk nuhtin Pahpah tuhmwacsr. … [Ma se inge] pa sie kuhlwacnsap muhtahl, sie pahng muhtahl. Ma kunacsr in ekihn Mwet Forfor Luti Sucu uh in us … nguhn nuh ke lohm ac insiacn mwet nuhkwewa. In luhngse orekma ke luti sucu uh ac in oruh kuhiyacsr ac fah use mihslac yohk, engan, ac tarilacna nuh sin sie [mwet luti] [wolacna], ac insacnweacng luhn tuhlihk nuhtin God.” 4\nKe Puk luhn Mormon kuht riti lah Alma el akmuhsraelah prist nuhkwewa lalos ac mwet luti nuhkwewa lalos; ac wacngihn kuhtwena mwet akmuhsralah sahyacn na elos mukul suwohswohs.\nKe ma inge elos tuh liyacacng mwet lalos, ac tuh kihtaclos ke ma suc suwohswohs. 5\nKe oreyacn kunohkohn lasr in luti sucu uh, kuht lahlmwetmwet fin kuht lotwelah ac kahlwem ke ma upac luhn mempuhr ke kais sie sucu, tuh kuht in kuh in oraclah wo ke luti ac in sang kahsruh ma enwenweyuck.\nForfor luti sucu uh ac fahlac wo fin oasr pacl pakpucki ma oreklac met. In ahkkahlwemye ma se inge, lwelah nga in akacsruhi nuh suwos ke sie ma sikyak nuh sihk ke yac ekahsr somlah ah. Ke pacl se ingacn Misinacri Executive Committee tuh oreklac sel Spencer W. Kimball, Gordon B. Hinckley, ac Thomas S. Monson. Sie ekuh ah Tamuhlwel ac Tahmtahel Hinckley elos oruh sie mongo ah ke lohm selos ah nuh sin mempuhr ke committee se inge ac muhtwacn kiyaclos an. Kuht tuhfahna in mongoi arulacna wo na tongtong sruhnguhl ah. Prestuhn Hinckley el ikucslah sruhnguhl ah ac liyacack sie sin mwet forfor luti sucu lal ah tulac insac. Mwet forfor luti sucu sac fahk, “Nga tiacna pakiyac pacl in tuhkuh, ac kawuck se luhk ah tiacna wiyuc, tuhsruhk nga puhlakihn lah nga enenuh in tuhkuh ofong. Nga tiacna etuh lah oasr mwet muhtwacta yurum.”\nPrestuhn Hinckley el kuhlwacng suli mwet forfor luti sucu sac in utyak ac muhta ac in luti Mwet Sap tolu ac muhtwacn kiyaclos an ke kunohkohn lasr in oacna mempuhr uh. Ke sahngweng srihsrihk, mwet luti sucu sac oruh kuhiyacl. Prestuhn Hinckley el fahk kuloh nuh sel ke tuhkuh an, tohkoh na el sa na tufoki som.\nNga fahk sie pac mwe srihkasrak ke ohiyac suhtuhuh in oraclah forfor luti luhn sucu uh. Prestuhn Marion G. Romney, suc pa tuh sie mwet kahsruh ke Prestuhnsi Se Met ke kuhtuh yac somlah ah, el tuh sruhmuhn ke mwet forfor luti sucu se lal suc ke sie pacl ah el tuh som nuh lohm sel Romney ah ke sie fong mihsrihsr ke pacl winter. El sruokyac susu lal ke pahol ac tuhfal ke suliyuck elan muhta nuh ten ac sang pweng lal an. Ke el tu na, el fahk, “We, nga fahk nuh sum, Tamuhlwel Romney, arulacna mihsrihsr lukunum ah, ac nga likiyac na stosah okuhk ah oan ngihrngihr in tiac kunlac. Nga tuhkuh na tui ngwe tuh ngan kuh in fahk nuh sel pisap lah nga oraclah forfor luti luhk uh.”6\nPrestuhn Ezra Taft Benson, tukun el sruhmuhn ma sikyak lal Prestuhn Romney ke sie meeting luhn mwet sruok pristut, na el fahk, “Kuht kuh in oruh wo liki ingacn, tamuhlwel—in wo liki na!”7 Nga insese.\nLuti sucu uh yohk liki na in muhtwacta yurun sie sucu pacl se na ke mahlwem se. Ma kunacsr in luti, in mokle, ac in ahkkweye, ac ke kuht muhtwacta yohrohlos suc suhkwac alu, in usaclosme in wi mukwikwi ac in engan wi wen ac acn nuhtin God.\nIn kahsruh insacnweacng lasr, nga akacsruhi ke kahs in kahsruh lahlmwetmwet ma fal nuh sin mwet forfor luti luhn sucu. Ma inge tuhkuh sel Abraham Lincoln, suc fahk: “Kom fin eis sie mwet elan insese ke oruh lom an, ma se met ahkkweyacl lah kom kawuck pwacye se lal.”8 Prestuhn Ezra Taft Benson el kwacfe: “Yohk liki nuhkwewa, oruh kom in kawuck na pwacye se nuh sin kais sie mwet ac sucu ma kom luti an. … Kawuck uh oruh yohk liki na forfor muhtwacta luti pacl se ke mahlwem se. Kawuck uh fosrngah yohk ke kahsruh mwet liki na in eis akihlenyuck kac. Kawuck uh nuhnkwe kom. Kawuck uh [ahkkahlwemye luhngse]. Kawuck uh lohng kom, ac kawuck uh sang kahsruh.”9\nLuti sucu uh topohklah pruhe pucspucs ac lwelah tuh kuht in liye eklac ma kuh in oreklac ke moul luhn mwet uh.\nSie mwe srihkasrak ke ma se inge pa Dick Hammer, suc tuhkuh nuh Utah wi Civilian Conservation Corps ke Pacl Suhpwacr [1929–1940]. El ohsun ac pahyuckyak nuh sin sie muhtwacn fuhsr ke Mwet Luhlahlfongi ke Lwen-sahflah. El ikacslah Dick’s Café e St. George, Utah, ma eklac sie acn eye ke ohsun uh.\nPakpucki in forfor luti sucu nuh sin sucu Hammer pa Willard Milne, kawuck se luhk. Ke srihpen nga etwacl pac Dick Hammer, ke nga tuh printelah menu in mongo ke café se lal ah, nga siyuck sin kawuck se luhk ah Tamuhlwel Milne ke pacl nga muhtwacta St. George, “Fuhkah kawuck se lasr Dick Hammer ke lutlut ke wosasuc?\nInkaiyacn top kac uh pa, “El kap, tuhsruhk kahkahsrihk na.”\nKe Willard Milne ac kawuck in forfor se lal ah muhtwacta ke lohm sin sucu Hammer ke kais sie mahlwem, elos kwacna sang pweng ke wosasuc ac in akacsruhi ke kahs in luhlahlfongi lalos nuh sel Dick ac sucu an.\nYac pucspucs somlah, ac na sie lwen ah Willard el pahngonyucyak ke news wowo. “Tamuhlwel Monson,” el muhtwacwacack, “Dick Hammer el forlah ac elac pacptaislac. El matwac yac 90, ac kuht kawuck ke lusen moul in matwac mahtuh lasr kwewa. Otwelah se lal ingacn ahkfucsrfucsrye insiuck. Nga mwet forfor luti sucu se lal ke lusen yac pucspucs.” Willard el emtuhngyak ke el fahk nuh sihk pweng se inge, suc nga engan in eis.\nTamuhlwel Hammer el pacptaislac ac ke yac se tohkoh el utyak nuh ke St. George Tempuhl na kahto ac we el eis mwe sang muhtal lal ac mwe insewowo ke siliyucki uh.\nNga siyuck sel Willard, “Yac kom nuh fuhlweack ke kom mwet forfor luti luhn sucu lal ke lusen pacl na loeloes se?”\nEl topuk, “Moh, yohk srihpac fal nuh ke insacnweacng kac. Ke nga liye engan ma tuhkuh nuh sin mempuhr luhn sucu Hammer, insiuck sesseslah ke kuloh ke mwe insewowo ma wosasuc uh use nuh ke moul lalos ac ke pacl wo luhk in kahsruh ke kuhtuh ohiyac. Nga sie mukul engan.”\nMwet lili, pacl wo lasr ke yac ekahsr fahsruh ne inge in muhtwacta ac luti mwet pucspucs—elos suc suhkwac alu ac oacyacpac elos suc insacnweacng nohfohn. Kuht fin nuhnkuh yohk ke pahng lasr, kuht fah eis pacl wo pucspucs in ahkinsewowoye moul luhn mwet. Muhtwacta lasr nuh yohrohlos suc som loes liki Alu uh kuh in pa ma se na ma fah kahsrwelos in fohlohk nuh ke mukwikwi yohk.\nKe kom nuhnkuh nuhnak se inge, lwelah kuht in kohllah pahosr nuh selos suc kuneyucki kuht in karihngihn ac in usaclosme nuh ke tepuh luhn Leum in mongo ke kahs Lal ac in engan ke kakawuck luhn Nguhn Lal ac in “tiac sifilpac mwet sac ac mwet tahkuhsrkuhsr, a kowos mwet wiyen mwet luhn God, ac mwet in sucu luhn God.”10\nFin kuhtwena suwos eklac soaru ke forfor muhtwacta luti sucu lom an, nga kena fahk lah wacngihn pacl oacna pacl se inge in sifilpac eiskomyang in oraclah kunohkohn in luti sucu lom an. Otwelah ingena in oruh mwe insacnweacng in sramsram nuh selos suc kom kuneyucki in luti. Oasr pacl ma kihtin mwe ahkkweyeiyuck uh sahp enwenweyuck, oacyacpac, in kahsruh mwet kawuck in luti sucu uh sokwack pacl in wi kom som tuhsruhk kom fin insacweacng, kom fah kuhtanglah.\nMwet lili, insacnweacng lasr in luti sucu uh fahfahlacna. Orekma uh ac fah tiac sahflah ne ke na Leum ac Mwet Kol lasr fahk, “Tari fal.” Oasr moul in ahkwoye. Oasr mwet kuht in mokleack insiac. Oasr nguhn in moliyucklac. Oasr pacl wo muhtahl lasr in ahkwoye, ac in molwelah nguhn sacohk ma luhlahlfongiyuck kuht utuckuh kuht in karuhnguhnwacng. Kuht enenuh in oaru in oruh ac ke engan.\nIn kaliyac nga forlah nuh ke sie mwe srihkasrak in ahkuhtweyac kain in mwet luti sucu ma kuht enenuh in oacna. Oasr sie Mwet Luti suc moul Lal wo liki nuhkwewa sahyac. El luti ke moul ac misac, ke kunohkohn ac ke moul ke pacl fahsruh uh. El moul tiac in kuhlwacnsapweyuck tuhsruhk in kuhlwacnsap, in tiac eis tuhsruhk in sang, in tiac molwelah moul Lal tuhsruhk in kihsackuhnlah nuh sin mwet sahyac. El ahkuhtweyac ke sie luhngse ma kahto liki na kena uh, sie ohiyac suhkahsruhp ma kahsruhp liki na mwe kahsruhp sacohk. Tuh fwack ke Mwet Luti se inge lah El luti ke kuh yohk ac tiac oruh oacna mwet lutlut ah.11 Masap Lal tiac sihmlac fin yot tuhsruhk ke insiacn mwet uh.\nNga sramsram ke Mwet Luti Fuhlwact, finne Jisus Kraist, Wen nuhtin God, Mwet Lahngo ac Mwet in Molwelah luhn muhtuhnfacl nuhkwewa. Sramsram ke Bible fahk Kacl, El “tuh forfor in acn nuhkwewa ac oruh ma wo.”12 Ke El pa mwet kol kuh ac mwet in srihkasrak lasr, kuht fah fal in eis kahsruh muhtahl Lal ke luti luhn sucu lasr uh. Moul luhn mwet ac fah ahkinsewowoyeyuck. Insiacn mwet uh ac fah ahkwoyeyuck. Mwet uh ac fah moliyucklac. Kuht fah eklac mwet shepherd pwacye.Tuh in sikyak ohinge, nga pruhe ke inen Mwet Shepherd wowo sac Jisus Kraist, amen.\n1. 1 Peter 2:9. 2. John 10:14. 3. Liye Doctrine and Covenants 20:42, 47, 53–54. 4. David O. McKay, in Priesthood Home Teaching Handbook, sifilpac oreklac (1967), ii, iii. 5. Liye Mosiah 23:17–18. 6. Marian G. Romney, sramsram ma ituckyang ke priesthood home teaching seminar, Ohkohs 9, 1963. 7. Ezra Taft Benson, “To the Home Teachers of the Church,” Ensign, Mei 1987, 50. 8. Abraham Lincoln, ke David Decamp Thompson, Abraham Lincoln, the First American (1895), 226. 9. Ezra Taft Benson, Ensign, Mei 1987, 50. 10. Ephesians 2:19. 11. Liye Matthew 7:28–29. 12. Acts 10:38. Ma se metMa se tohkoh an\nKahs KosraeAmerican Sign Language (ASL)Bahasa IndonesiaBislamaCebuanoČeskyDanskDeutschEestiEnglishEspañolFaka-tongaFiji HindiFrançaisGagana SamoaHmoobHrvatskiÍslenskaItalianoKahs KosraeKahs KosraeKajin MajōlKiribatiKiswahiliKreyòl AyisyenLatviešuLietuviųLingálaMagyarMalagasyNederlandsNorskPalauanPolskiPortuguêsReo TahitiRomânăShqipSlovenčinaSuomiSvenskaTagalogTiếng ViệtTürkçeVosa vakavitiΕλληνικάБългарскиМонголРусскийСрпскиУкраїнськаՀայերենالعربيةአማርኛภาษาไทยພາສາລາວភាសាខ្មែរ한국어中文國語廣東話日本語


Kunohkohn Muhtahl Lom in Kahsruh - David L. Beck\nSel David L. Beck\nPrestuhn Luhlahp ke Mukul Fuhsr\nKom eis kuh, suwohswohs ac orekma muhtahl in kahsruh ke pacl se kom ahkkweyeyucklac nuh ke pristut ah.\nEngan in Kahsruh Enenuh\nMukul fuhsr ke Aaronic Pristut, kom wen sacohk nuhtin God, ac El ahko sie orekma wowo nuh sum kom in oruh. In kuhtanglah orekma se inge, kom enenuh na in nwacnwaclah ke mukwikwi muhtahl in kahsruh mwet sahyac.1\nKuh kom etuh lah meac kalmac in kahsruh? Nuhnkuh ke kihsensiyuck se inge ke nga ac fahk nuh sum ke muhtwacn se inel pa Chy Johnson.\nKe Chy el muhtwacwacack yac se emet lal ke high school, mwet uh muhtacwacack in orek koluk ac pihlesruh el. Mwet uh orek koluk, fungul el, ac ahkmwekihnye el ke el fahsr nuh ke kuhlahs lal—kuhtuh sin tuhlihk lutlut ah tuhngaluhl ke kutkut. Sahp kom liye tari ke mwet uh ac pihlesreyuck oacna inge ke lutlut lom ah.\nNuh sin mwet puhkantwen, matwac fuhsr sac ma ke srenglah sifacna ac sahngweng. Tiac enenuh in ohinge. Tuhsruhk kacl Chy, oasr mukul fuhsr ke lutlut lal ah suc kahlwem kac lah meac kalmac in kahsruh.\nNinac kiyacl Chy ah siyuck sin mwet luti ke lutlut sac in kahsruh tilokihnyac orek fuhnmwet se inge, tuhsruhk srackna tuhtahflah. El tari pahngon Carson Jones, sruok Aaronic Pristut ac el pa sifac ke U in futpohl sac. El siyuck sel in kahsrwel konwacack lah suc oruh ohiyac fuhnmwet se inge.\nCarson el insese in kahsruh, tuhsruhk ke lun insiyacl el puhla muh oasr ma el kuh in oruh yohk liki na in ahkkahlwemye lah suc oruh ohiyac se inge. Nguhn mahmah nuh sel lah el enenuh in kahsrwel Chy elan puhla luhngse.\nCarson el siyuck sin kuhtuh kawuck ke U in sritacl lal ah in weluhl liyaclwacng Chy. Elos solwacl in weluhlos muhta ke pacl in mongo infulwen lwen. Elos pwacnuhl nuh ke kuhlahs lal ah liye in wo ma nuh kewa nuh sel. Tiac usrnguck, lah ke tuhlihk futpohl inge kawuck fototo lal, na wacngihn mwet sifil orek kwekwe nuh sel Chy.\nPacl se inge puhlan pacl in sritacl luhn U in futpohl se inge. Tuhsruhk elos ne engan ke pacl in sritacl se inge, mukul fuhsr inge elos tiac muhlkuhnlah kacl Chy. Elos solwacl elan wi U in sritacl sac tuhkweni ke acn in sritacl sac tukun sritacl ah. Chi el puhla luhngse ac sruikihn. El puhla monglac. El arulacna engan.\nU in futpohl sac kuhtanglah sritacl sac. Tuhsruhk oasr pac ma yohk srihpac sikyak sahyacn kuhtanglah ke futpohl sac ke lutlut lalos ah. Ohiyac luhn tuhlihk mukul fuhsr inge pwacnwacng tuhlihk lutlut sahyac ah wolac, kuhlwacngi. Elos oruh wo nuh sin sie sin sie ke kuhlwacng ac ahkfuhlwact.\nNational Nus elos konwacack ma mukul fuhsr inge oruh ac akacsruhi sramsram kaclos nuh sin muhtuhnfacl sahyac. Muhtwacackiyac pa in puhlaik in kahsruh kais sie ac oruh tausin sahyac in oruh oacna.\nNinac kiyacl Chy ac pahngon mukul fuhsr inge “lihpufacn in ekuhlah.” Carson ac kawuck lal lihksreni na fahk lah Chy el ahkinsewowoye moul lalos yohk likina elos ahkinsewowoyacl. Pa inge ma sikyak ke kom pihlesrwekomlac sifacna in kuhlwacnsuhpuh mwet sahyac—kom konwekomyak sifacna.2 Kom eklac ac kapkapwack ke inkacnek ma kom tiac pahngon kom ac sun. Mukul fuhsr inge lotwelah ke engan in kahsruh ac tahfwelah in suk ohiyac in ahkinsewowoye mwet sahyac. Elos arulacna elyah in ahkyohkye kahsruh lalos ke mahlwem se ac fah tuhkuh ke elos ac oruh kuhlwacnsap lalos ke misineri.3\nEnenuh ac Kunohkohn\nOasr tausin ke Chy Johnson fin facluh—mwet suc enenuh in puhla luhngse luhn Pahpah Inkuhsrao. Elos oasr ke lutlut lowos, srihk sum, ac finne in sucu lom ah. Kuhtuh selos nga sa in esamwack. Ma sahyac ma enenweyuck srihk kahlwem la. Apkuhran in mwet nuh kwewa kom etuh sahp kuh pac in insewowo ke inkacnek sahyac ke kahsruh lom. Leum el luhlahlfongi in kom tuh kom fah kahsrwelos.\nKom tiac enenuh in mwet sritacl pwengpweng se in kahsruh mwet sahyac. Kom eis kuh, suwohswohs ac orekma muhtahl in kahsruh ke pacl se kom ahkkweyeyucklac nuh ke pristut ac. Prestuhn James E. Faust el luti, “Pristut el kuh suc ituckyang nuh sin mukul in kahsruh ke inen God.”4 Aaronic Pristut sruok ki ke kahsruh luhn lupufacn.5\nKe kom luhngse tuhlihk Nahtuhl, Pahpah Inkuhsrao el fah kol kom ac lihpufacn ac fah kol kom.6 Kom ac fah sang kuh in ahkinsewowoye moul ac molwelah nguhna.\nJisus Kraist el mwe srihkasrak lom. El “tuhkuh tiac in liyeyuckyang, tuhsruhk in mwe kahsruh.”7 In kahsruh pa in luhngse ac karihngihn mwet sahyac. Kalmac pa in liyacacng mahno ac enenuh in nguhn. In fihsrwacsr, kalmeyac pa in oruh ma Mwet Lahngo el ac oruh fin El oasr inge.\nMuhtacwacack in lohm sum sifacna. Pa inge acn kom kuh in oruh kahsruh yohk srihpac lom we.8\nKuh kom luhngse srihke sie mwe srihkasrak na wowo? Pacl se tok fin ninac kiyom ah siyuck ke kahsruh lom in lohm ah, fahk kain se inge “Kuloh ke kom siyuck uh, Ninac. Nga luhngse in kahsruh.” Na kom liye mukwikwi lal. Kuhtuh suwos sahp ac ke ahkolah met liki kom srihke ma se inge. Sahp kom ac oruh el lut. Tukun kom oruh nuh sel, kom ac fah konwacack akihlen ma sikyak ke inmahsrlowos ac fah yohkyohkwelihk Nguhn in lohm sum.\nPa ingacn sie inkacnek in kahsruh nuh in sucu lom; puhkantwen ma sahyac. Kom kahsruh ke kom sramsram ke kahs kuhlwacng nuh sin mwet ke sucu lom. Kom kahsruh ke kom oruh sucu lom oacna elos mwet kawuck lom.\nTuhsruhk ma yohk srihpac se emet, kom kahsruh ke kom kol pahpah tomom ke ma kunacl mwet kol muhtahl ke lohm sum. Sang kwewa kahsruh lom ac ahkkweye tuhkweni in ekuh luhn sucu, pruhe in sucu, ac lutlut ke ma suhmuhslah luhn sucu. Oruh ip kunom in ahkkweye lah Nguhn el oasr in lohm sum. Ma se inge ac ahkfokokoye pahpah tomom ke ip kunacl ac ahkkweye komlac ke kom ac muh pahpah lac sie pacl uh. Fin wacngihn pahpah tomom in lohm ah, ma kunom in kahsruh sucu lom ac arulacna enenweyuck.\nOasr pac ma kunom in kahsruh u lom.\nPristut el yohkyohkwelihk fin facluh. Puhkantwen suwos ukwe pahng lal Prestuhn Monson in molwelah. Puhkantwen suhnuhn mwet suc sruok Aaronic Pristut mihsenge liki na pacl met ke history ke Alu uh. Srackna oasr pac mwet suc tiac arulacna wi tuhkweni ke alu uh ac suc enenwekom.\nKe June tari ah, ke pracns sasuc se muhsahiyucklac fin acn Bangalore, India, mukul fuhsr sefanna ke toeni luhn pristut el tuhfahna ahkkweyeyucklac nuh ke deacon inel pa Gladwin.\nGladwin, wi pac prestuhn ke Mukul Fuhsr ac pracns prestuhn, muhtwacwacack suli mukul fuhsr ma tiac arlac wi toeni ke alu ac muhtwacta nuh yohrohlos in lohm selos. Tiac paht mukul fuhsr ahk luo, Samuel muhtwacwacack in sifil fohlohk nuh ke alu ah.\nKais sie wik Gladwin ac Samuel pahngon mukul fuhsr suc tiac wi toeni luhn u ac akacsruhi ma elos lotwelah. Elos oacyacpac pahng kuh muhtwacta nuh yohrohlos ke puhte lalos. Kais sie, mukul fuhsr suc tiac wi toeni luhn alu uh elos muhtwacwacack in kawuckyak nuh selos ac muhtwacwacack in eis solsol lalos in tuhkuh nuh ke mukwikwi luhn u, in wi toeni luhn u, ac oacyacpac in sifacna oruh kahsruh lalos. Mihsenge, mukul fuhsr nuh kwewa ke pracns sac elos welah toeni ke Alu uh.\nMa suhmuhslah luti lah u luhn Aaronic Pristut pa in oasr ke toeni ac in lutiyuck—kuh muhsaheack ac ahkfokokoye—kais sie.9 Kom ahkacsmakihnyeyuck ke kom luti wosasuc pwacye, akacsruhi ma muhtahl, ac fahkwack luhlahlfongi. Prokracm luhn youth ahkkweye kain ohiyac se inge ke toeni luhn u, tuhsruhk ma se inge kuh in sikyak muhkwena fin mempucr nuh kwewa ke u puhla luhngse ac ahkfuhlwactyeyuck. Pihlesruh ac ahkkoluk tiac oasr ke toeni luhn u—yohkna ke pacl se nuhnak ma akacsruhi uh. U ke prestuhnsi enenuh in liye acn in toeni luhn u lah wona nuh sin mwet nuh kwewa ma wi tuhkweni.\nMwet sap Paul el sensenkackihn, “Lwelah in wacngihn kahskahs sesuwohs in som liki inwaclum, tuhsruhk ma se ingacn pa wo in orekmakihn ahkuhtweyac, ac oruh kahsruh in luhngse nuh sin mwet.”10\nMwet sruok Pristut tiac wi orekmakihn ohiyac koluk kuh kahs koluk. Elos tiac srihk kihn kuh ahkngalye mwet sahyac. Elos muhsahi pacl nuh kwewa ac ahkfokokoye mwet sahyac. Ma se inge fihsracsr tuhsruhk fokoko inkacnek la in kahsruh.\nKe Pacl Nuh kwewa\nOrekma luhn ahkkweye kahsruh el tiac srihkkihnyuck ke akwuck kuh muhtwacta luti nuh in lohm kuh ke pacl in kuhlwacnsap. Kuht mukul pristut pacl nuh kwewa—tiac ke Sacnri muhkwena ac tiac ke pacl kuht nukum wes fasrfasr ac tai. Oasr kunohkohn lasr in kahsruh oacna sie acn kuht oasr we. Kahsruh el tiac ma se kuht enenuh in oruh—el ahkuhtweyac lah suc kuht uh.\nKahsruh lwen nuh kwewa. Ohiyac wo raunikomyak. Sokolos. Siyuck sin Leum in kahsrwe kom in akihlacnuhlos. Kom ac fah konwacack ma suc srihk, mukwikwi suwohs ma ac kahsruh mwet sahyac in ukwe Jisus Kraist.11\nKe kom kampare in suwohs in Nguhn, kom ac fah akihlen nuhnak ac puhla ma ac kol kom nuh ke kahsruh. Ke kom mukwikwi ke kahsruh inge, kom ac fah eis yohk kaclos, ac mukwikwi lom ac ohiyac in kahsruh ac fah kapkapwack ac yohkwelihk.\nMwet lili fuhsr luhk, nga fahkwack lah ituckyang nuh sum wal ac kuh wolacna ke Aaronic Pristut in kahsruh ke inen God.\nNga fahkwack lah ke kom oruh, kom ac fah aholah ohiyacn God in kahsruh mwet sahyac. Moul lom ac fah ahkpuhsisaclyeyuck ac yohk kalmeyac. Kom ac fah konwacack mwe ahkkweye yohk in lain ma koluk. Kom ac fah konwacack engan pwacye—kain suc etweyuck muhkwena sin mwet pwacye suc ukwe Jisus Kraist.\nLwelah kom in puhla engan sesseslah ke kunohkohn muhtahl lom in kahsruh, Nga pruhe ke inen Jisus Kraist, amen.\n1. Liye Doctrine and Covenants 84:111. 2. Liye Mark 8:35. 3. Liye Trent Toone, “Kindness of Arizona High School QB Carson Jones and Teammates Has Gone Viral,” Deseret News, Nov. 9, 2012, deseretnews.com/article/865566351/Kindness-of-Arizona-high-school-QB-Carson-Jones-and-teammates-has-gone-viral.html. 4. James E. Faust, “Message to My Grandsons,” Ensign kuh Liahona, May 2007, 54; ahkuhtweyac wo ituckyang. 5. Liye Doctrine and Covenants 13:1. 6. Liye Doctrine and Covenants 84:88. 7. Liye Mattu 20:27–28. 8. Liye Handbook 2: Administering the Church (2010), 2.4.5. 9. Liye Doctrine and Covenants 107:85. 10. Met Efesus 4:29. 11. Liye Handbook 2, 3.2.3. Ma se metMa se tohkoh an


Sie Samuel 6 - BIBLE MUTAL\n- Sie Samuel\nSie Samuel 6\n1Tukun Tuptup in Wuleang lun LEUM GOD oan yurin mwet Philistia ke lusen malem itkosr,\n2mwet uh pangoneni mwet tol lalos ac mwet inutnut lalos ac siyuk selos, “Mea kut ac oru ke Tuptup in Wuleang lun LEUM GOD? Kut ac fin supwala nu in acn se na pwaye uh, mea enenu kut in sang in wela?”\n3Mwet inge topuk ac fahk, “Kowos ac fin supwala Tuptup in Wuleang lun God lun Israel, kowos enenu in oasr mwe lung in wi, ma in sang moli ma koluk lowos. Kowos tia ku in folokunla ac wangin mwe lung wi. Fin oasr mwe lung wi som, kowos ac fah kwela liki mas lowos an, ac kowos ac fah etu lah efu ku El akkeokye kowos na.”\n4Na mwet uh siyuk, “Mwe lung fuka kut ac fah sang nu sel?” Ac elos topuk, “Ipin gold limekosr in oana luman mahlap, oayapa ipin gold limekosr in oana luman kisrik in pot, kais sie nu sin tokosra limekosr lun mwet Philistia, mweyen kain mwe lokoalok sefanna pa supweyuk nu fowos nukewa ac oayapa nu fin tokosra lowos.\n5Kowos enenu in oru ma sruloala ke mahlap, ac ma sruloala ke kisrik in pot su kunausla facl suwos an, ac kowos enenu in akfulatye God lun Israel. Sahp El ac fah tia sifil akkeokye kowos ku god lowos ac facl suwos an.\n6Efu ku kowos in akupaye insiowos oana mwet Egypt ac tokosra we ah? Esam lah God El tuh akfohsyalos nwe ke na elos fuhlela tuh mwet Israel in ku in som liki acn we.\n7Ke ma inge, kowos akoo soko wagon sasu ac lukwa cow mutan su soenna pula srenenu, ac kaprelosi nu ke wagon uh, a folokunla cow fusr natultal nu ke acn lun cow uh.\n8Eis Tuptup in Wuleang lun LEUM GOD ac filiya fin wagon uh, ac filiya sie box srisrik sisken Tuptup sac, ac nwakla ke ma sruloala gold su kowos sang tuh in moli ma koluk lowos an. Na patokak wagon an ac lela in sifacna yuwot.\n9Ac kowos in lohang nu ke wagon soko an lah ac fahsr nu oya. Fin fahsr nu layen nu Beth Shemesh, na kalem lah pwaye God lun Israel pa oru mwe keok inge nu sesr. A fin tia fahsr nu we, na kut etu lah tia El pa oru ma inge — ma na sifacna sikyak se.”\n10Mwet uh oru oana ma fwack nu selos. Elos eis cow lukwa, kapriya nu ke wagon, ac kaliya cow fusr natultal ke nien muta laltal.\n11Ac elos filiya Tuptup in Wuleang nu fin wagon uh, wi box srisrik neinyen ma sruloala ke kisrik in pot gold ac ma sruloala ke mahlap gold.\n12Ac cow lukwa fahsr suwoslana nu Beth Shemesh ac tiana kuhfla liki innek uh. Ke eltal fahsr eltal wowo ke pusracltal. Tokosra limekosr lun mwet Philistia elos fahsr tukun cow inge nwe ke na sun masrol nu Beth Shemesh.\n13Mwet Beth Shemesh elos oru kosrani lalos in ima in wheat lalos infahlfal uh. Ke elos ngetak elos liye Tuptup in Wuleang, na elos arulana enganak ke ma elos liye.\n14Wagon soko ah tuku nwe sun ima se su ma lal Joshua, su sie mwet Beth Shemesh, na tui inse inge sisken eot lulap se. Mwet uh elos kunausya wagon soko ah, ac uniya cow lukwa, ac kisakin tuh in mwe kisa firir nu sin LEUM GOD.\n15Mwet Levi elos eisla Tuptup in Wuleang lun LEUM GOD, ac box srisrik se su oan siska ma nein ma sruloala gold, ac filiya fin eot lulap sac. Ac mwet Beth Shemesh elos kisakin mwe kisa firir ac kisakin mwe sang nu sin LEUM GOD in len sac.\n16Tokosra limekosr lun mwet Philistia elos liye ma mwet inge oru ah, na elos folok nu Ekron in len sacna.\n17Mwet Philistia elos supwala ma sruloala ke mahlap gold limekosr nu sin LEUM GOD tuh in mwe lung in sang moli ma koluk lalos, kais sie ke siti limekosr inge: Ashdod, Gaza, Ashkelon, Gath, ac Ekron.\n18Elos supwala pac kisrik in pot gold, fal nu ke pisen siti lun Philistia su kolyuk sin tokosra limekosr inge. Kutu siti uh oasr pot fulat raunela, ac kutu siti uh srik, wangin pot we. Eot lulap se su oan in ima lal Joshua, mwet Beth Shemesh sac, su elos tuh filiya Tuptup in Wuleang lun LEUM GOD fac, eot se inge srakna oasr we nwe misenge, mwe akpwaye.\n19LEUM GOD El uniya mwet itngoul sin mwet Beth Shemesh inge ke sripen elos ngetang nu luin Tuptup in Wuleang. Ac mwet uh mwemelil ke sripen LEUM GOD El oru ma na upa se inge.\n20Ke ma inge mwet Beth Shemesh elos fahk, “Su ku in tu ye mutun LEUM GOD, God mutal se inge? Kut ac fah supwalla nu oya tuh Elan som liki kut?”\n21Ac elos supwala mwet utuk kas nu yurin mwet Kiriath Jearim ac fahk, “Mwet Philistia elos folokonma Tuptup in Wuleang lun LEUM GOD. Kowos fahsru ac usot.”\n< Sie Samuel 5\nSie Samuel 7 >


BIBLE MUTAL SOAKAS 6\n☰ SOAKAS 6 ◀ ▶\nKutu Pac Mwe Sensenkinyuk\n1 Wen nutik, ya kom wulela in akfalye soemoul lun siena mwet? 2 Ya kom sremla ke kas lom sifacna, ac sruhu ke wulela lom sifacna? 3 Ke ouinge, wen nutik, kom muta ye ku lun mwet sacn, tusruktu pa inge inkanek se ma ac ku in tulekomla liki uh: sulaklak nu yorol ac kwafe elan tulekomla. 4 Nimet motulla ku mongla nwe ke na kom orala. 5 Srola liki kwasrip sacn oana sie won, ku soko deer ma kaingla liki sie mwet sruh kosro.\n6 Mwet alsrangesr uh enenu in lutlut ke ouiyen moul lun mak uh. 7 Wangin mwet kol, mwet fulat, ku mwet leum lalos, 8 a elos etu in elosak mwe mongo nalos ke pacl fol, in akola nu ke pacl mihsrisr. 9 Mwet alsrangesr se ac oan nwe ngac? El ac tukakek ngac? 10 El fahk, “Nga ac motullana kutu srisrik. Nga ac elongak pouk ac monglana kitin pacl.”+ 11 A ke el motul, ma lal nukewa ac wanginla, oana in pisrapasrla sin sie mwet sulallal.\n12 Mwet lusrongten ac mwet koluk elos forfor ac kinauk kas kikiap. 13 Elos kotmwet ac oru mwe akul ke lumahlos in kiapwekom, 14 ac pacl se na elos oru ma inge uh elos akoo in oru pwapa sulallal ma oan selos. Elos pirakak ma koluk yen nukewa. 15 Ke ma inge mwe ongoiya ac fah sikyak nu selos tia suiyak pah, ac elos fah kunausyukla ac wangin kasru ku in orek nu selos.\n16 Oasr ma onkosr su LEUM GOD El srunga; aok, itkosr mwe srungayuk nu sel su El tia ku in muteng pa inge:\n17 Ngetnget filang,\nPo su aksororye srahn mwet wangin mwata,\n18 Sie inse su kinauk pwapa koluk,\nNe su sa in kasrusr nu ke ma koluk,\n19 Sie mwet orek loh kikiap,\nAc sie mwet su pirakak mwe sraclik in masrlon sou.\nMwe Sensen Nu Sin Mwet Orek Kosro\n20 Wen nutik, oru ma papa tomom el fahk nu sum, ac nik kom mulkunla ma nina kiom el luti kom kac. 21 Sruokya kas lalos in oanna insiom pacl nukewa. 22 Mwe luti lalos uh ac kol kom ke pacl kom fufahsryesr, ac karingin kom ke fong, ac akkalemye ma kom in oru ke len. 23 Mwe luti lalos uh sie kalem nu sum, ac kas in kai lalos ac fah luti kom ke ouiyen moul. 24 Ku in sruokkomi liki mutan koluk, ac liki kas in akmunas lun mutan kien kutena mukul saya. 25 Nimet sruhfla ke oasku lalos, nimet sremla ke elos kotmwet nu sum uh. 26 Sie mukul ku in sang na molin lof in bread se in moli sie mutan kosro su eis molin kosro lal, tuh el fin orek kosro nu sin mutan kien siena mukul, ma lal nukewa ac fah wanginla.\n27 Ya kom ku in us e iniwom ac nuknuk lom tia firiryak? 28 Ya kom ku in fahsr fin mulut fol ac niom tia folla? 29 Sensen ke ma inge oapana ke kom utyak nu yurin mutan kien siena mukul. Kutena mwet su oru ouinge uh ac sun keok. 30 Mwet uh tia arulana srunga mwet pusr el fin pisrapasr in akkihpyal ke el masrinsral; 31 a el fin koneyukyak, el enenu in akfalye pacl itkosr — el enenu in sang ma lal nukewa. 32 Tusruktu sie mukul su orek kosro nu sin mutan kien siena mukul, wangin etauk lal. El sifacna oru ma ac kunausulla. 33 Ac fah akkolukyeyuk el, anwuk el, ac mwekin lal ac fah tiana wanginla nwe tok. 34 Wangin kasrkusrak lun sie mukul payuk ku in oana kasrkusrak lal ke el lemta; ac fah wangin nunak munas lal nu sin mukul sac ke pacl se el ac orek foloksak kac. 35 El ac fah tia eis kutena mwe moul in akfalye; wangin kutena mwe kite ku in akwoyela kasrkusrak lal uh.\n+ 6:10 6:10–11; Soa 24:33–34


Lututacng Kahto uh - Sel Elder Bruce D. Porter\nEprel 2013 | Lututacng Kahto uh\nSel Elder Bruce D. Porter\nKuht tiac enenuh in sahngweng ke pacl fahsruh uh, kuh muhnahs ke finsrak ac puhlaik, ke srihpen God El wi kuht.\nKe sie ekuhn Tuhstuh fin acn Jerusalem, Jisus ohsun nuh sin mwet tuhma lutlut Lal nuh ke sie infuckihl lucng in ahkfuhlwactye Kuhfa in Ahluhkwelah. Mwet suc Weluhl uh nihkihn lah mongo se inge ac fah sie lwen pahngpahng Kuhfa Sahflah se. Fuhnuh elos etuh ma inge ac kalmac, elos luhkuhn tuhng.\nTuhsruhktuh, Mwet Kol lalos El kahlwem na pwacye muh ma upac ke Gethsemane ac ke Golgotha ac tiac paht muhtwacwacack. Pacl upac emet ke pacl luhn facluh ac fah sikyak sa; tuhsruhktuh, Jisus El fahk nuh selos, “Ke kowos muhta facluh kowos ac kweok. Tuhsruhktuh kowos in puhlaik na! Nga kuhtanglah facluh tari!” (Jon 16:33).\nKuht moul mihsenge ke pacl fohs ac nihkihn, pacl se Leum El palyeack nuh sel Enoch ac fah akihlenyucki ke lwen luhn ma koluk ac fohlohksahk (liye Moses 7:60). Pacl kweok uh ac upac uh kuh in oasr ke pacl fahsruh lasr uh, tuhsruhktuh oasr pac srihpac lasr in puhlaik ac enganwack, mweyen kuht muhta ke fihl in pacl sahflah se, ke God el fohlohkohnwack Alu ac tohkohsrahi Lal nuh facluh in ahkolah nuh ke fohlohk luhn Wen Nahtuhl.\nPrestuhn Boyd K. Packer el sruhmuhn pacl se ke tuhlihk nuhtin nahtuhl ah ac ma koluk yohkyohkwelihk facluh ma elos muhta kac uh. El fahk: “Elos ac fah liye ma sikyak puhkantwen ke inkacnek luhn moul lalos. Kuhtuh ma inge ac fah srihke puhlaik lalos ac fah ahkyohkye luhlahlfongi kuh lalos. Tuhsruhktuh fin elos suk in pruhe yohk nuh ke kahsruh ac kolyuck, elos ac fah ituckyang kuh in kuhtanglah ma upac uh.”\nAc tok el fahk: “Masap in moulkihn ma mwet uh sifacna enenuh uh sa in koluklac ke sie luhpah kap yohk. Ne ohinge, Nga tiacna sahngweng ke pacl fahsruh uh” (“Do Not Fear,” Ensign or Liahona, Mei 2004, 77, 78)\nTamuhlwel ac tahmtahel, kuht tiac enenuh in sahngweng ke pacl fahsruh uh, kuh muhnahs ke finsrak ac puhlaik, ke srihpen God El wi kuht. Inmahsrlon kahs sihmlac emet ke kahs in kahsruh ma Jisus El sang nuh sin mwet tuhma lutlut sasuc Lal fin acn Galilee ah pa pohloh kahs luo, “Nimet sahngweng” (Luke 5:10). El sifilpac fahk kahs in kahsruh ingacn pacl puhkantwen ke pacl in luti Lal uh. Nuh sin Mwet Luhlahlfongi Lal ke lwen lasr uh, Mwet Lahngo El fahk nuh sesr tari muh kuht tiac enenuh in sahngweng, tuh Leum El wi kuht, ac fah tu siskacsr (liye D&C 68:6).\nLeum El ac fah tu sisken Alu ac mwet Lal ac karuhnguhnuhlos in moullac ne ke tuhkuh Lal. Ac fah oasr mihslac ke Saion ac ke stek lal. Ac in muh tuhkweni nuh sie nuh ke acn Saion, ac nuh ke stek lal an, in kuh in oruh sie karihngihn, ac nuh ke sie acn in wihklac liki pahkah, ac liki fohlohyak ke ac okwokuh in tiac akuhlamihsi nuh facluh nohfohn (liye D&C 115:5–6).\nAlu uh tuyak oacna pihsinkac fokoko ke moullac luhn mempucr la. Finne ohiyac luhn facluh kuh in arlac inwuhrwuhr ke kuhtuh pacl uh, Mwet Luhlahlfongi ke Lwen-sahflah yohk luhlahlfongi la uh fah sokwack ma karihngihnyuck ke stek luhn Saion. Leum El sapkihn tuh yot na luhlahp se in tuhfwaclac liki fin fuhluh se, ac tiac ma mwet moklwelah ac yohkwelihk nwe oacna eol soko suc afihnyac facluh nohfohn (liye Daniel 2:31–45; D&C 65:2). Wacngihn mwet kuh in kutongyac fahsr la uh, tuh God El pa mwet sihmihs orekma se inge ac Jisus Kraist sifacna pa yot insroasrihk.\nMwet pahluh Nephi el liyacack kuh luhn Lamb nuhtin God, lah ac fah puhtatyang “nuh facn mwet olwelah luhn Leum” ac lah elos ac liyeyuckyang ke ma suwohswohs ac ke kuh luhn God ke wolacna yohk (liye 1 Nephi 14:14).\nKais sie sesr, ac sucu lasr uh, kuh in liyeyuckyang ke kuh luhn God oacna sie mwe lain kuht fin ac oruh na in pwacye nuh ke Alu luhn Jisus Kraist luhn Mwet Luhlahlfongi ke Lwen-sahflah ac lwelah Nguhn in oruh mwe kolyuck lasr. Ma upac uh ac tuhkuh, ac kuht kuh in tiac kahlwem ke ma nuh kwewa ma sikyak nuh sesr kuh rauni kuhtlac uh. Tuhsruhk kuht fin puhsisacl, luhlahlfongi ke Leum, El fah use nuh sesr kuh ac kolyuck ke ma upac nuh kwewa kuht ohsun nuh kac. Ke kena lasr pa in ahkenganyacl, kuht fah ahkinsewowoyeyuck ke sie mihslac loal insiyac.\nMuhtwacwacyacn lwen ke Fohlohkyak sac, mempucr luhn Alu uh sun ma upac koluk. Prestuhn Brigham Young el fahk ke pacl sac: “Kuht rauniyucklac ke mwet koluk, ke misac ac ma koluk orek ke acn nuh kwewa, nga esam lah nga puhla oacna sesseslah ke engan [ac] wo ke nguhnihk, oacna nga oruh ingena uh. Pacl fahsruh uh kuh in sikyak arlac koluk, tuhsruhk nga soenna liye sie pacl ke Wosasuc se inge ma nga tiacna etuh lah ma sikyak uh kuh in wo nuh ke ma orwaclah ma pwacye uh” (Teachings of Presidents of the Church: Brigham Young , 357).\nMisineri companion se luhk ah, Paul, el sie mwet ma engan pacl nuh kwewa. Oacna sie pahpah fuhsr, el masack ke kain in mas sclerosis. Tuh sahyacn na ma upac tohkoh an, el kalweni in kuhlwacnsapuh mwet sahyac uh ke engan ac pwacr. El sie pacl ah utyak nuh ke ohfohs luhk ah muhta ke wheelchair se emet nahtuhl ac fahk, “Moul uh muhtwacwacack ke sie wheelchair kahsruhsr!” Nga fah esamuhl pacl nuh kwewa, sie yac met liki el misac ah, sruok nuh lucng Olympic torch ke el kahsruhsr ke wheelchair nahtuhl an ke mwet pucspucs uh kahluhkluhk. Oacna ac fihrihr paht sacn, luhlahlfongi lal Paul tiacna srihkweni ke pahkah luhn moul.\nKe nga tuh sie tuhlihk lutlut ke Brigham Young University ah, nga muhta lun sie lohm yurin mukul fuhsr puhkantwen. Mwet wiyuc muhta, Bruce, pa mwet puhlaik se emet nga etuh uh. Kuht suhkwac lohngohl in fahk ma suhfal ke kuhtwena mwet kuh kuhtwena ohiyac, ac upac in tiac puhla ahkkweyeyuck ye muhtahl. Puhlaik lal tuhkuh ke sie ahkos luhlahlfongi kuh ke Mwet Lahngo ac ke wosasuc Lal.\nSie lwen na ohyucu, engyeng, sie pac kawuck luhk, Tom, el fahsryak ke inkucl in lutlut luhlahp sac. Tuhfahna ao 7:00 ke lututacng, ac inkucl in lutlut sac pihsaclah ac lohsr. Snow na upac uh puhtat, wi engyeng upac uh. “Puhlan pacl na koluk se,” Tom el motko. El srackna fahsr, ac ke lohsr ac snow uh, el lohng mwet se onon.\nOacna ke motkweyuck ah, ke pahkah ke snow upac, Bruce, kawuck puhlaik na pwacye se el fahsruh. Ke pahol ahsrwelihk nuh lucng, el onon soko on ke Broadway musical Oklahoma: “We, lututacng na kahto se! We, fuhkah kahtoiyacn lwen uh! Oasr puhla na wowo se luhk, ma nuh kwewa ac wo mihsenge” (Richard Rodgers and Oscar Hammerstein II, “Oh, What a Beautiful Morning” ).\nKe puhla sac me, puhsra engan sac lun sie pahkah koluk orwaclah nuh sihk sie akucl ke kalmeyacn luhlahlfongi ac finsrak nuh kwewa uh. Finne ke sie facluh koluk, kuht suc Mwet Luhlahlfongi ke Lwen-sahflah uh kuh in on ke engan, etuh lah kuh inkuhsrao uh oasr yurin Alu luhn God ac mwet uh. Kuht kuh in enganwack ke etwacack lah sie lututacng kahto oasr metoh—muhtwacwacyacn lwen in yac tausin se, ke Wen nuhtin Mwet el ac tuhkuh kuhtuhlacp me ac sifilpac kol facluh.\nNga nuhnkuh pac ke luo lututacng kahto ke sramsram mahtuh luhn facluh. Ke spring ke yac 1820, ke lututacng ke sie lwen na kahto ac kahlwem fin acn Palmyra, New York, sie mukul fuhsr ine Joseph Smith el utyak nuh ke sie un sahk ac sikuck muhtuhn te in pruhe. Top nuh ke pruhe sac, sikyang luhn Pahpah ac Wen, sramtweack wolacna ke ohiyacn pacl uh ac Fohlohkyak luhn Alu luhn Jisus Kraist nuh facluh.\nNa sie pac lututacng kahto kahlmwelihk apkuhran in yac 2,000 somlah ah ke lihkihnihm ke siti kalkalyak Jerusalem ah. Faht uh takwack ke kahlwem na wowo ke lututacng in Istuh sac. Sie u srihsrihk ke muhtwacn tuhkuh in muhtwacta ke sie acn in kuclyuck, finsrakkihn in akmuhsraelah monun Leum srihpsrihpyak lalos. Lihpufacn luo ohsun nuh selos ac fahk: “Efuh kowos kuh suk el suc moul inmahsrlon mwet misac? El tiac oasr inge, el ahkmoulyeyuckyak tari” (Luke 24:5–6).\nKe sikyak luhn Jisus Kraist fin ma koluk ac misac, nga fahkwack mwe lohoh. Ke plwacn pahkotwen luhn Pahpah Ma Pahtpaht tuhmwacsr ac luhngse ma pahtpaht Lal, nga fahkwack. Ke kuht tuhkahkwack ke kais sie lututacng, lwelah kuht in ngwet nuh lucng ke luhlahlfongi ac fahk, “We, fuhkah kahtoiyacn lututacng se,” Nga pruhe ke inen Jisus Kraist, amen.


BIBLE MUTAL SIE SAMUEL 12\n☰ SIE SAMUEL 12 ◀ ▶\nSamuel El Kaskas Nu Sin Mwet Uh\n1 Samuel el fahk nu sin mwet Israel, “Nga oru tari ma kowos siyuk sik nga in oru. Nga sot nu suwos sie tokosra in leum fowos, 2 ac inge el pa ac kol kowos. Funu nga, nga matuoh ac fiaya, ac wen nutik eltal muta yuruwos. Nga tuh mwet kol lowos ke nga fusr ah me nwe misenge. 3 Ac inge, nga pa inge. Fin oasr kutena ma nga oru sufal nu suwos, kowos in tukakinyu inge ye mutun LEUM GOD ac ye mutun tokosra se inge su El sulela. Ya oasr pacl nga eisla cow ku donkey nutin sie suwos? Ya oasr pacl nga kutasrik ku akkeokye sie suwos? Ya oasr pacl nga tia oru nununku suwohs ke sripen sie mwet el moli nu sik? Fin oasr mwetik ke sie sin lumah inge, nga ac akfalye nu suwos.”\n4 Na mwet uh elos topuk ac fahk, “Mo, kom tiana kiapwekut ku akkeokye kut. Wanginna ma kom eisla sin sie sesr.”\n5 Ac Samuel el fahk nu selos, “LEUM GOD ac tokosra se su El sulela inge elos mwet loh kac misenge lah wangin ma nga sufalla kac.”\nAc elos fahk, “Pwaye, LEUM GOD pa orek loh kacsr uh.”\n6 Samuel el sifil tafwela ac fahk, “LEUM GOD pa tuh sulella Moses ac Aaron, ac El pa use mwet matu lowos liki facl Egypt.+ 7 Inge kowos tu na acn kowos tu we an, ac nga ac fah fahkkowosyak ye mutun LEUM GOD, ac akesmakinye kowos ke orekma ku su LEUM GOD El oru in molikowosla ac oayapa mwet matu lowos. 8 Ke Jacob ac sou lal tuh som muta in acn Egypt, mwet Egypt elos tuh akkeokyalos, na mwet matu lowos elos pang nu sin LEUM GOD tuh Elan kasrelos. Na God El supwalla Moses ac Aaron, su usalosme liki facl Egypt ac sang tuh elos in muta in facl se inge.+ 9 Tuh pa mwet uh mulkunulla LEUM GOD lalos. Ke ma inge El fuhlela tuh mwet Philistia, ac tokosra lun facl Moab, ac Sisera su mwet kol lun un mwet mweun lun siti Hazor, elos in mweun lain mwet matu lowos ac kutangulosla.+ 10 Na elos pang nu sin LEUM GOD ac fahk, ‘Kut orekma koluk, mweyen kut forla liki kom, LEUM GOD, ac alu nu ke ma sruloala lal Baal ac Astarte. Molikutla liki mwet lokoalok lasr, ac kut fah alu nu sum.’+ 11 Na LEUM GOD El supwalma Gideon,* Barak, Jephthah, ac nga, Samuel. Kais sie sesr tuh molikowosla liki mwet lokoalok lowos, ac kowos moul in misla.+ 12 Na ke kowos liye tuh Tokosra Nahash lun mwet Ammon el apkuran in mweuni kowos, kowos tuku fahk nu sik, ‘Kut lungse sie tokosra in leum facsr.’ Ke kowos oru ouinge kowos pilesralla LEUM GOD, su tokosra na pwaye lowos.+\n13 “Pa inge tokosra se su kowos sulela. Kowos tuh siyuk kac, ac inge LEUM GOD El eisalot nu suwos. 14 Ma nukewa ac fah fahsr wona kowos fin akfulatye LEUM GOD lowos, ac kulansupal, porongal, ac akos ma sap lal, oayapa kowos ac tokosra lowos fin fahsr tukun God. 15 A kowos fin tia porongo LEUM GOD, ac tia akos ma sap lal, El ac fah lain kowos ac tokosra lowos an. 16 Ke ma inge, kowos tu yen kowos tu we an, ac liye ma sakirik se su LEUM GOD El ac oru inge. 17 Pacl in wangin af pa inge, pwaye? Liye, nga ac fah pre, ac LEUM GOD El ac fah supwama pulahl ac af. Ke ac sikyak ma inge, na kowos fah akilen lah kowos orala sie ma koluk lulap lain LEUM GOD ke kowos tuh siyuk sel ke sie tokosra.”\n18 Na Samuel el pre, ac in len sac LEUM GOD El supweya pulahl ac af. Na mwet nukewa elos sangeng sin LEUM GOD ac sel Samuel, 19 ac elos fahk nu sel Samuel, “Nunak munas, pre nu sin LEUM GOD lom kacsr, tuh kut in tia misa. Inge kalem sesr lah sayen ma koluk puspis pac lasr, kut oayapa oru ma koluk se inge ke kut siyuk tuh in oasr sie tokosra lasr.”\n20 Ac Samuel el fahk nu sin mwet uh, “Nimet kowos sangeng kowos finne oru ma koluk yohk se inge. Kowos in tia forla liki LEUM GOD, a kowos in kulansupal ke insiowos kewa. 21 Nik kowos fahsr tukun god lusrongten. Elos tia ku in kasrekowos, ku molikowosla, mweyen elos tia ma pwaye. 22 LEUM GOD El orala tari sie wulela mutal, ac El fah tia siskowosla, mweyen El sulela tari tuh El ac fah oru tuh kowos in sie mutunfacl nu sel sifacna. 23 A funu keik, LEUM GOD Elan tia lela tuh nga in oru ma koluk lainul ke nga ac tia sifil pre keiwos. Nga fah luti kowos ma wo ac ma suwohs kowos in oru. 24 Kowos in akos LEUM GOD ac oaru in kulansupal ke insiowos nufon. Esam orekma yohk nukewa El oru nu suwos. 25 A kowos fin sifilpa oru ma koluk, na kowos oayapa tokosra lowos an ac fah kunausyukla.”\n+ 12:6 Exo 6:26 + 12:8 Exo 2:23 + 12:9 Mwet Nun 4:2; Mwet Nun 13:1; Mwet Nun 3:12 + 12:10 Mwet Nun 10:10–15 * 12:11 Gideon: sie pac ine lal Gideon pa Jerubbaal — liye Mwet Nun 6:32. + 12:11 Mwet Nun 7:1; Mwet Nun 4:6; Mwet Nun 11:29; 1 Sam 3:20 + 12:12 1 Sam 8:19


Kuh, Engan, ac Luhngse ke Karihngihn Wuhlweacng\nNga suli kais sie sesr in suk in etuh ohiyac kuht luhngse Mwet Lahngo, ac oruh in etuh ohiyac kuht engan in karihngihn wuhlweacng lasr.\nNga ke muhtwacwacack ke sramsram se ma puhsrallah insiyuck.\nEkuh se mukul se pahngohn sip limekohsr in utyak nuh ke lohm uh ke fong. Sucu lal liyacl ke lut yohk ke el ana pahng, “Fahruh,” ac sip limekohsr nohfohn ah sa in ngwetma ac forwacng nuh sel. Sip ahkosr muhtwacwacack in kahsruhsr nuh yohrohl. Ke luhngse kuhlwacng el kahlyac sip ahkosr fin sifac. Sip uh etuh puhsrwacl ac luhngse el.\nTuhsruhktuh sip ahk limekohsr tiacna kahsruhsr tuhkuh. El pa sie sip muhtwacn luhlahp ma kuhtuh wik met ah ma kihtakatlah sin mwet nahtuh ah, suc oacyacpac fahk lah el lwemnak, tuhlac, ac kol sip sahyac in tuhlac. Mwet nahtuh sasuc sac insese in eis sip soko ah ac kapriyacl nuh ke stek ke acn lal sifacna ke lwen ekahs


Luo Chronicle 31 - BIBLE MUTAL\nLuo Chronicle 31\n1Tukun safla kufwa uh, mwet Israel nukewa som nu in kais sie siti lun Judah, ac fukulya sru eot, ac kunausla ma sruloala ma orekla in luman god mutan Asherah, oayapa loang ac acn in alu lun mwet pegan. Elos oru ouinge in acn nukewa saya lun Judah, ac in acn lun Benjamin, Ephraim, ac Manasseh. Na elos nukewa folokla nu yen selos.\n2Tokosra Hezekiah el sifilpa nawu oakwuk lun mwet tol ac mwet Levi, fal nu ke orekma kunen kais sie u lalos. Ma kunalos inge pa: in kisakin mwe kisa firir ac mwe kisa in akinsewowo, in oru ip kunalos ke alu in Tempul, ac fahkak kaksak ac kulo ke kais sie acn in Tempul.\n3Tokosra Hezekiah el use sheep ac cow mukul natul sifacna tuh in mwe kisa firir ke lotutang ac eku nukewa, oayapa nu ke ma kisakinyuk ke len Sabbath ac ke Kufwen Malem Sasu, ac ke kufwa saya ma eneneyuk in orek fal nu ke Ma Sap lun LEUM GOD.\n4Sayen ma inge, tokosra el sap mwet in acn Jerusalem in use pac mwe kite lalos nu sin mwet tol ac mwet Levi fal nu ke ma oakwuk, tuh elos in ku in sang pacl lalos nufon in akfalye orekma nukewa ma akkalemyeyuk ke Ma Sap lun LEUM GOD.\n5Tukunna sapkinyuk ma inge, na mwet Israel elos use fahko se meet ke fokin ima lalos, wain, oil in olive, honey, ac kutu pac fokin sacn sunalos, oayapa sie tafu singoul ke ma lalos nukewa.\n6Mwet Israel ac mwet Judah nukewa su muta in siti lun Judah elos use sie tafu singoul ke cow ac sheep natulos, ac elos oayapa use mwe sang puspis su elos srela tuh in ma lun LEUM GOD lalos.\n7Elos mutawauk in orani mwe sang inge ke malem se aktolu, na elos sifilpa elosak ma utukeni nwe ke malem akosr pac toko.\n8Ke Tokosra Hezekiah ac mwet pwapa lal elos liye lupan ma orekeni inge, elos kaksakin LEUM GOD ac kaksakin mwet lal, mwet Israel.\n9Tokosra el sramsramkin mwe kite inge nu sin mwet tol ac mwet Levi,\n10na Azariah, mwet Tol Fulat su ma in sou lal Zadok, el fahk nu sel, “Ke pacl se na mwet uh mutawauk in usani mwe sang lalos nu in Tempul, arulana yohk mwe mongo nasr. Kalem lah LEUM GOD El akinsewowoye mwet lal, pwanang yolyak pac ma oan inge.”\n11Na Tokosra Hezekiah el sap elos in akoela kutu nien filma in Tempul, ac elos oru,\n12ac likiya mwe sang ac sie tafu singoul nukewa in karinginyuk we. Elos sulela mwet Levi se pangpang Conaniah in karingin ma inge, ac Shimei, tamulel se lal, in mwet kasru lal.\n13Mwet Levi singoul srisrngiyuki in orekma yoroltal, ac pa inge inelos: Jehiel, Azaziah, Nahath, Asahel, Jerimoth, Jozabad, Eliel, Ismachiah, Mahath, ac Benaiah. Ma inge nukewa orekla ke sap lal Tokosra Hezekiah ac Azariah, Mwet Tol Fulat.\n14Ma kunal Kore wen natul Imnah, sie mwet Levi su sifen mwet topang su taran Mutunpot Kutulap ke Tempul, in eisani mwe sang ma orekeni nu sin LEUM GOD, ac kitalik nu sin mwet tol ac mwet Levi.\n15In siti saya, yen oasr mwet tol muta we, mwet Levi inge pa mwet kasru lal Kore: Eden, Miniamin, Jeshua, Shemaiah, Amariah, ac Shecaniah. Elos arulana oaru in kitalik mwe mongo nu sin mwet Levi wialos, ke lupa ma fal nu ke orekma kunalos,\n16ac tia ke sou. Elos sang ma nun mukul nukewa yac toluyak, su oasr orekma kunalos ke kais sie len in Tempul, fal nu ke ma kuneyuk elos nu kac.\n17Mwet tol uh itukyang orekma kunalos fal nu ke sou lalos, ac mwet Levi su yac longoulyak, itukyang ma kunalos fal nu ke u in orekma lalos.\n18Simla inelos nukewa wi mutan kialos ac tulik natulos ac mwet saya su muta ye karinginyuk lalos, mweyen elos enenu na in akola pacl nukewa in oru orekma mutal kunalos.\n19Inmasrlon mwet tol su muta in siti ma itukyang nu sin sou lal Aaron, ku mwet su muta ke acn in tohf kosro lun siti ingan, oasr mwet oaru ma kuneyuki in kitalik mwe mongo nu sin mukul nukewa in sou lun mwet tol, ac nu sin mwet nukewa su simla inelos ke sou lun mwet Levi.\n20In acn Judah nufon, Tokosra Hezekiah el oru ma suwohs ac ma LEUM GOD lal insewowo kac.\n21El kapkapak mweyen ma nukewa el oru nu ke Tempul, ku akosten lal nu ke Ma Sap, el oru ke inse pwaye ac ke lungse pwaye lal nu sin God lal.\n< Luo Chronicle 30\nLuo Chronicle 32 >


Sie Samuel 13 - BIBLE MUTAL\nSie Samuel 13\n1Saul el yac ... matu ke el mutawauk in tokosra, ac el leum fin mwet Israel ke lusen yac ... ac luo.\n2Saul el sulela tolu tausin mwet Israel, ac el sruokya luo tausin selos in muta yorol in acn Michmash ac infulan eol Bethel, na el supwalla Jonathan, wen natul, ac sie tausin selos nu Gibeah, siti se in facl sin sruf lal Benjamin. Mwet nukewa lula el supwalik nu acn selos.\n3Jonathan el uniya captain lun mwet Philistia in acn Geba, ac mwet Philistia nukewa elos lohngak. Na Saul el supwalik mwet utuk kas tuh elos in som ac ukya mwe ukuk in facl sac nufon in pangoneni mwet Hebrew nu ke mweun.\n4Fwackyuk nu sin mwet Israel nukewa lah Saul el uniya captain lun mwet Philistia, ac mwet Philistia elos arulana kwaselos. Ke ma inge, mwet Israel elos insesela in som osun nu sel Saul in acn Gilgal.\n5Mwet Philistia elos toeni nu sie in mweun lain mwet Israel. Oasr chariot in mweun tolngoul tausin natulos, ac onkosr tausin mwet kasrusr fin horse, ac pisen mwet mweun lalos pus oana puk weacn uh. Elos utyak nu Michmash, kutulap in acn Bethaven, ac tulokinya lohm nuknuk selos we.\n6Na elos oru mweun na upa se lain mwet Israel. Ke mwet Israel elos arulana fosrnga, kutu selos wikla in luf srisrik ac luf lulap pe eol uh, ac inmasrlon eot lulap, ac in laf, ac luin luf in kof.\n7Ac kutu selos kaing sasla Infacl Jordan nu in acn Gad ac Gilead. Saul el srakna muta Gilgal, ac mwet su welul elos sangeng ac rarrar.\n8Saul el muta soanel Samuel ke len itkosr in oana ma Samuel el tuh sapkin, tusruktu Samuel el soenna tuku nu Gilgal. Na mwet su welul Saul inge mutawauk in fahsrelik.\n9Na Saul el fahk nu sin mwet uh, “Use mwe kisa firir, ac mwe kisa in akinsewowo.” Na el kisakin mwe kisa firir.\n10Ke el tufahna tari, Samuel el tuku. Saul el illa in osun nu sel ac paingul.\n11Ac Samuel el fahk, “Mea se kom oru an?” Ac Saul el topuk, “Mwet uh mutawauk som likiyu, ac kom tia tuku ke pacl se kom tuh fahk ah. Sayen ma sacn, mwet Philistia elos toeni tari nu Michmash.\n12Nga sifacna nunku tuh mwet Philistia elos ac tuku lainyu inge in Gilgal, ac nga soenna srike in siyuk tuh LEUM GOD Elan akinsewowoyeyu. Na pa nga nunku mu nga enenu na in oru sie mwe kisa.”\n13Ac Samuel el fahk, “Ma na lalfon se pa kom oru an. Kom tiana akos ma LEUM GOD lom El sapkin nu sum. Kom funu akos, El lukun sot tuh kom ac fwil nutum in leum fin mwet Israel nwe tok.\n14Tuh inge, kom ac fah tia tokosra paht. Ke sripen kom tia akos, LEUM GOD El ac fah suk sie mwet ma sun insial, ac oru tuh elan leum fin mwet lal.”\n15Ac Samuel el fahsr liki acn Gilgal ac som inkanek lal. Mwet lula nukewa welul Saul som in weang mwet mweun lal. Elos som liki acn Gilgal nu Gibeah in acn lun Benjamin. Saul el oek mwet lula lal inge tuh na oasr mwet onfoko ma.\n16Saul ac Jonathan, wen natul, ac mwet su welulos elos tulokinya nien aktuktuk lalos in Geba in fahl Benjamin. Nien aktuktuk lun mwet Philistia oasr in Michmash.\n17Mwet mweun lun mwet Philistia elos illa liki lohm nuknuk selos in u tolu, in oru mweun lukma lalos. Sie u ah som ke innek nu Ophrah, su oasr in facl Shual.\n18Sie u ah som ke innek nu Beth Horon, ac sie u ah som nu fineol ma ngeti nu Infahlfal Zeboim ac yen mwesis uh.\n19Wangin mwet orekma ke osra fin acn Israel nufon, mweyen mwet Philistia elos tiana lela mwet Hebrew in orek osra in fakfuk ku cutlass. (\n20Mwet Israel elos enenu na elos in som nu yurin mwet Philistia in tete mwe kulkul, mwe pukpuk, tuhla, ac mitmit in imom natulos.\n21Molin tete tuhla ac mitmit pa ipin mani se. Molin tete mwe kulkul ac mwe pukpuk pa ipin mani luo.)\n22Ouinge, ke len in mweun lalos ah, wangin mwet Israel oasr osra in fakfuk ku cutlass natulos, sayal Saul ac Jonathan.\n23Mwet Philistia elos supwala un mwet mweun in karingin Innek in Utyak nu Michmash.\n< Sie Samuel 12\nSie Samuel 14 >


BIBLE MUTAL OREKMA 9\nForla Lal Saul\n(Orekma 22:6–16; 26:12–18)\n1 In pacl se inge, Saul el tiana fuhleak in aksangengye mwet lulalfongi lun Leum Jesus, ke el suk inkanek in onelosla. El som nu yurin Mwet Tol Fulat 2 ac siyuk in orekla kutu leta nu sin mwet ke iwen lolngok in acn Damascus, in akkalemye sripen som lal, tuh fin oasr mwet el konauk in acn we su wi u se pangpang Mwet Fahsr ke Inkanek lun Leum, elan ku in sruokolosi, mukul ac mutan, ac usalosme nu Jerusalem.\n3 Ke Saul el tuku apkuran nu ke siti Damascus, sie kalem sarmelik inkusrao me ac apnulla. 4 El putatla nu infohk uh, ac lohng sie pusra fahk nu sel, “Saul, Saul! Efu kom ku kalyeiyu?”\n5 Na el siyuk, “Leum, su kom an?”\nNa pusra sac fahk nu sel, “Nga Jesus, su kom kalyei. 6 Tuyak ac utyak nu in siti uh. Na ac fah fwackot ma kom in oru.”\n7 Mwet ma welul Saul fahsr ah elos tui, a wanginna ma elos fahk. Elos wi lohng pusra sac, tuh elos tia liyauk kutena mwet. 8 Saul el tuyak liki infohk uh ac ngutalik, tuh el tia ku in liye kutena ma. Na elos sruokya paol ac pwenulak nu Damascus. 9 Ke lusen len tolu el tia ku in liye, ac ke pacl sac el tiana mongo ku nim kutena ma.\n10 Oasr mwet lulalfongi se in acn Damascus pangpang Ananias. Leum el fahk nu sel in sie aruruma, “Ananias!”\nAc el fahk, “Leum, nga pa inge.”\n11 Na Leum el fahk nu sel, “Akola ac fahla nu ke inkanek se pangpang Suwohs, ac ke kom sun lohm sel Judas, kom siyuk ke sie mwet Tarsus su pangpang Saul. El pre, 12 ac el liye sie mwet ke sie aruruma, su el pa Ananias, su tuku ac filiya paol facl tuh el fah ku in sifilpa liye.”\n13 Ananias el topuk ac fahk, “Leum God, mwet puspis fahk tari nu sik ke mwet se ingan, ac ma na koluk ma el oru nu sin mwet lom in acn Jerusalem. 14 Ac inge el tuku nu Damascus, ke ku se ma itukyang nu sel sin mwet tol fulat, in tuh sruokya nufon mwet ma alu nu sum uh.”\n15 Na Leum el fahk nu sel, “Fahla, mweyen nga sulella tari elan kulansapweyu, ac oru tuh Inek in eteyuk sin mwet pegan, ac tokosra, ac oayapa mwet Israel. 16 Ac nga ac fah akkalemye nu sel ma nukewa su el ac fah enenu in keokkin ke sripuk.”\n17 Ouinge Ananias el som, utyak nu in lohm se ma Saul el muta we, ac filiya paol facl ac fahk, “Saul, ma lik, Leum el supweyume — aok, Jesus su tuh sikwot nu sum inkanek ah ke kom fahsr in tuku nu yenu. El supweyume tuh kom fah ku in sifil liye, ac in sessesla ke Ngun Mutal.” 18 In pacl sacna, ma se oana unen ik uh putatla liki mutal Saul, ac el ku in sifil liye. El tuyak ac baptaisla; 19 ac tukun el mongoi, el sifil kui.\nSaul El Luti In Acn Damascus\nSaul el muta yurin mwet lulalfongi in Damascus ke kutu len. 20 El sa na som nu in iwen lolngok ac mutawauk in luti lah Jesus el Wen nutin God.\n21 Mwet nukewa su lohng luti lal ah arulana lut, ac asiyuki, “Ku tia el pa tuh uniya mwet ma alu nu sin Jesus se inge in Jerusalem ah? Ac mea, el tia tuku nu yenu ke sripen el ke sruokya pac mwet inge ac usalosla nu yurin mwet tol fulat?”\n22 Tusruktu luti lal Saul ah kui liki na meet, ac ke sripen arulana kalem kas lal in akpwayeye lah Jesus pa Christ, oru wanginla ma mwet Jew su muta Damascus ku in fahk.\n23 Ke kutu pacl tok, mwet Jew elos fahsreni pwapa in unilya Saul, 24 tusruktu fwackyang ako lalos nu sel. Elos tawi mutunpot ke siti uh len ac fong, elos in unilya. 25 Tuh sie fong ah, mwet ma welul Saul elos usalak nu fin pot uh ac koella nu ten ke sie fotoh lulap.\nSaul In Acn Jerusalem\n26 Saul el som nu Jerusalem ac srike in weang mwet tuma lutlut. Tusruktu elos sangeng na sel, ac tiana lulalfongi mu el sie selos. 27 Na Barnabas el kasrel, ac pwanulla nu yurin mwet sap uh. El aketeya nu selos lah Leum el tuh sikyang ac sramsram nu sel Saul ke el fahsr inkanek ah. El oayapa fahk nu selos lupan pulaik lal Saul ke el luti ac fahkak ke inen Jesus in acn Damascus. 28 Ouinge Saul el muta yorolos, ac forfor luti in acn Jerusalem nufon, ac arulana pulaik in fahkak ke inen Leum Jesus. 29 El oayapa luti ac alein nu sin mwet Jew su kas Greek, a elos srike na in unilya. 30 Ke mwet lulalfongi elos etauk ke ma inge, elos usalla Saul nu Caesarea, ac supwalla nu Tarsus.\n31 Na in pacl se inge church in acn Judea, Galilee, ac Samaria elos muta in misla. Ke sripen kasru lun Ngun Mutal, church inge kui ac puseni mwet kac, ac elos akfulatye Leum God ke ouiyen moul lalos.\nPeter In Acn Lydda Ac Joppa\n32 Peter el fufahsryesr in acn puspis, ac sie pacl ah el som in osun yurin mwet lun God su muta in acn Lydda. 33 Ke el muta we, el sun sie mwet ul pangpang Aeneas, su oanna fin mwe oan kial uh ke lusen yac oalkosr. 34 Peter el fahk nu sel, “Aeneas, Jesus Christ el akkeyekomla. Tukakek ac orani mwe oan kiom an.” In pacl sacna Aeneas el tuyak. 35 Mwet nukewa ma muta Lydda ac Sharon elos liyal, ac elos forla nu sin Leum.\n36 In acn Joppa oasr mutan lulalfongi se we pangpang Tabitha. (Inel in kas Greek pa Dorcas.)* Tabitha ... Dorcas: Tabitha pa ine Aramaic se, ac Dorcas pa ine Greek — kalmac pa deer soko. Pacl nukewa el oru ma wo nu sin mwet uh, ac yohk kasru lal nu sin mwet sukasrup. 37 In pacl sac, el masak ac misa. Elos nawella ac fililya in sie fukil ma oan lucng. 38 Acn Lydda oan apkuran nu Joppa, na ke mwet lulalfongi in acn Joppa elos lohngak lah Peter el oasr Lydda, elos supwala mwet luo nu yorol ke sap soko inge, “Nunak munas sulaklak me nu yorosr.” 39 Ouinge Peter el akola ac welultal som. Ke el sun acn we, elos usalak nu ke infukil se lucng ah. Katinmas uh tu raunella Peter, ac elos tung ac tafu kain in nuknuk ma Dorcas el tuh orala ke el srakna moul. 40 Peter el sap elos nufon in oatula liki infukil sac, na el sikukmutuntei ac pre; tari na el forang nu ke mano sac ac fahk, “Tabitha, tukakek!” El ngutalik, ac ke el liyal Peter, na el tukakek. 41 Peter el sruokya paol ac tulokunulak, na el pangonma mwet lulalfongi uh kewa, wi pac katinmas uh, elos in liye lah el moulyak. 42 Pweng se inge sulkakinyukelik in acn Joppa nufon, ac mwet puspis lulalfongila in Leum. 43 Peter el muta in acn Joppa ke len pus, yurin mwet se pangpang Simon, sie mwet orekma ke kulun kosro.\n*9:36 Tabitha ... Dorcas: Tabitha pa ine Aramaic se, ac Dorcas pa ine Greek — kalmac pa deer soko.


Friday (7/3) Sifac: Leum God El Akfahsrye Nununku - Word Of Knowledge | USA\nSifac: Leum God El Akfahsrye Nununku\nMwe Read: Psalm 9:15-20\nIn oana pacl nukewa sifil pac wi mwet nukewa in akilen ac akfulatyac LEUM GOD lasr ke moul wowo lasr kewa. Sifil paing mwet nukewa ac akesmakinye kut nofon lah moul lasr uh enenu na in an ke koko Lal in pacl nukewa.\nPsalm 9 motkeyuk muh simlac ke pulan pacl se tulik nutin Israel tuh folok liki kapir lalos fin acn Babylon ac tuku na Judah. Pacl se inge Persia (King Cyrus; ca 539 B.C.) pa leumi mutunfahl nukewa. In oana ma simlac ke buk lal Ezra 1:1 LEUM GOD El oru tuh kas ma El tuh fahk nu sel mwet palu Jeremiah in akpwayeyuk. Psalm soko inge fahk ke nunuku suwos Lun God.\nMwe read lasr uh mutawaek ke (v15) akkalemye la mwet pagan elos sifacna pukanak luf se ac putatyang nu loac; Elos sruhu ke sruhf lalos sifacna. Kut nofon etu tari lah kut nofon fotolac ke moul lasr. Kut nofon mwet koluk ac enenu God Fulatlacna Elan moli kut lac. Efin kut tia tuku na Yorol in suk moul na kut sifacna sruhu ke sulaclah sutuu lasr sifacna. God El use ku lasr kut in sifacna oralla sulaclah lasr. Kut nofon etu pac tari lah oasr acn luo i yena pah Bible natusr uh luti kut kac su pa moul ma patpat ku muta in e ma patapat. Pa inge sulaclah se ma yohk sripac emeet nusesr nofon.\nLEUM GOD Fulatlacna lasr El na oakiac inek lasr nofon ke mutawaek fahsru. El na sulekutlac nofon e ke mutawaek ah na misenge. Month na fon sac kut liye forlah lun tulik nutin Israel inge ke pacl na loeloes. LEUM GOD El ac nununku nofon kais sie sesr ke suwos Lal. Mwe read se inge srumun lah misa pa saflaiyen mwet koluk nukewa (v17). Kut nofon mwet koluk (pagan). Oasr kain in leng ke kas se inge; pagan, tusruktu kut nofon etu lah efin kut fahk ke leng se kut nofon etu pah: elos su tia lulalfongi ke LEUM GOD Fulatlacna. Elos su ngetlah liki God.\nKut etu lah ma sefanna pa oru kut nofon ngetlah liki God; pah satan, el tuku na inmasrlosr in pacl nukewa oru orekma kikiap lal in pacl nukewa. Satan el etu tari lah el e som nuke acn koluk se su oan sanel, ac inge na el suk na in pukanten mwet welul na we. Innek moul soko fanna kut nofon etu ke kut srikme fahsru na misenge, pah Jesus su Wen se fanna Natul. Kut luti ke ma simlac tari lah El tuku misa ac moulyak tari ac esla pac ma koluk nukewa lasr su lulalfongi in El.\nMwet Kosrae nofon etu innek soko inge ke sripen lung kulacng Lal nusesr. Kut matu lah ke acn se mukena fwin faclu su tuku na yorol ke Sunday nukewa ac oru akfulact lasr Nusel ke lotutacng nuke fongeni; len na fon se. Wangin ma kut oru sayen on ac kaksakin El su sang mwe insewowo yohk Nusel. Kut nofon sifil pac enenu in asmak ke innek ma oasr su God El use ke Wen sefanna Natul. Efin kut forlah liki God pa nunuku sowus Lal e tuku ke mwe asor mukena. Kulo sifil paing mwet nukewa ac kulo kaksakin God ke pacl na wo lasr.\nPrevPreviousThursday (7/2) Sifac: Srike Nunak Luk ac Insiuk\nNextSaturday (7/4) Sifac: Mwet Suwohswos ac Mwet KolukNext


Orekma 12 - BIBLE MUTAL\n1Ke pacl se inge Tokosra Herod el mutawauk in akkeokye pac kutu mwet in church uh.\n2El sap anwuki James, tamulel lal John, ke cutlass.\n3Ke el liye lah ma se inge akinsewowoye mwet Jew uh, na el sifilpa sap in sruoh Peter. (Ma se inge sikyak ke pacl in Kufwen Bread Tia Akpulol.)\n4Tukun sruoh Peter, sisiyang el nu in presin, yen ma el taranyuk sin u in mwet mweun akosr, kais akosr mwet mweun ke kais u se. Herod el ako in nununkeyuk Peter ye mutun mwet uh tukun Kufwen Alukela uh.\n5Ouinge elos fililya na in presin, tusruktu mwet in church uh arulana moniyuk in pre nu sin God kacl.\n6Fong se meet liki Herod el akoo in usalu Peter in nununkeyuk el, Peter el oan motul inmasrlon mwet mweun luo. Sein lukwa sang kaprilya, ac oasr pac mwet mweun topang ke mutunoa ah.\n7In kitin pacl ah na lipufan se lun Leum tu insac, ac kalem se sarmelik infukil in presin. Lipufan sac sruokya finpisal Peter ac oaksalak ac fahk, “Sulaklak, tukakek!” In pacl sacna sein ah putatla liki paol Peter.\n8Na lipufan sac fahk, “Losya infulwom ac fahlukyang.” Peter el oru oana ke el fahk ah, na lipufan sac fahk, “Sang nuknuk lik lom an afinkomi, ac fahsru fahsr tukuk.”\n9Peter el fahsr tokol ac illa liki presin, tusruktu el tia arulana etu lah ma na pwaye pa lipufan sac oru ah; el nunku mu aruruma se pa el liye ah.\n10Eltal fahsr alukela un mwet topang se meet ac oayapa u se akluo ah, na eltal fah sun mutunpot osra se ma oatula nu ke siti ah. Mutunoa sac sifacna ikakla nu seltal, na eltal illa nu lik ah. Eltal fahla ke inkanek soko, na in kitin pacl ah na lipufan sac wanginla.\n11Na Peter el akilenak ma orek nu sel uh, ac el fahk, “Inge nga etu lah ma na pwaye se pa inge! Leum El supwama lipufan se lal in tuleyula liki ku lal Herod uh, ac liki ma nukewa ma mwet Jew uh kena in sikyak nu sik uh.”\n12Ke el akilenak ma orek nu sel inge, el som nu ke lohm sel Mary, nina kial John Mark, yen mwet puspis tukeni we ac pre.\n13Peter el tongol srungul ke mutunpot ah, na sie mutan kulansap pangpang Rhoda el tuku in liye lah su tongol.\n14El akilenak pusracl Peter, ac ke yohk engan lal el tia ikasla srungul uh, a el kasrusr folokyak nu in lohm ah, ac fahkak lah Peter el a tu likinum ah.\n15Ac elos fahk nu sel, “Kom wella!” A el sruasralana in fahk mu pwayena, na elos fahk, “Sahp lipufan se lal pa ingan.”\n16In pacl sac Peter el srakna towol srungul ah. Na elos ikasla srungul uh, ac ke elos liyal elos arulana fwefela.\n17El oru paol tuh elos in misla, na el fahkak nu selos ouiya ma Leum el oru nu sel in tulalla liki presin. Na el fahk, “Fahkang ma inge nu sel James ac mwet lulalfongi ngia.” Na el som lukelos nu ke sie pacna acn.\n18In lotu tok ah oasr fohsak na yohk inmasrlon mwet topang ke presin uh — elos suk lah mea sikyak nu sel Peter.\n19Herod el sapkin in sukok el, tuh elos tia ku in konalak. Ke ma inge el sap in siyukyuk sin mwet topang ke presin uh, tari el sap in anwuki elos. Tukun ma inge Herod el som liki acn Judea ac muta in Caesarea ke kutu pacl.\n20Herod el arulana kasrkusrak sin mwet Tyre ac Sidon, ke ma inge elos toeni nu ke u sefanna ac som in osun nu sel. Ma se meet elos oru pa elos sakunla inkanek lalos yorol Blastus su karingin inkul fulat uh, ac el insese in kasrelos. Toko elos som nu yorol Herod ac siyuk sel ke misla, mweyen acn lal tokosra uh pa kite acn selos ke mwe mongo uh.\n21Ke sun len se ma solla nu selos, Herod el nokomang nuknuk in tokosra lal, muta fin tron lal ac oru sramsram lal nu sin mwet uh.\n22Elos wowoyak ac fahk, “Tia mwet se pa kaskas inge, a god se!”\n23In pacl sacna lipufan se lun God kipakinilya Herod nu infohk uh, mweyen el tia akfulatye God. Wet uh kangla insial ac el misa.\n24In pacl se inge kas lun God uh fahsrelik na ac kapkapak.\n25Barnabas ac Saul aksafyela orekma laltal uh ac folokla liki acn Jerusalem. Eltal usal John Mark welultal.\n< Orekma 11\nOrekma 13 >